הוועדה לביטחון לאומי, כנסת 25, פרוטוקול מספר 8, 2023-03-01 00:00

צביקה פוגל: בוקר טוב לכולם, אנחנו מתחילים ברשותכם

צביקה פוגל:  אני מודה לכולם על המאמץ שהם עשו כדי להגיע לכאן

צביקה פוגל:  הדיון הזה לפחות בעיניי מאוד מאוד מאוד חשוב

צביקה פוגל:  אנחנו נמצאים כלום זמן לפני הילולת רבי שמעון בר יוחאי במירון שאמורה להתקיים ב-8–9 במאי

צביקה פוגל:  אנחנו חודשיים ושבוע לפני

צביקה פוגל:  ליתר דיון, משהו בסדר גודל של קצת פחות מעשרה שבועות

צביקה פוגל:       אני מזכיר לכולנו שהילולת הרשב"י היא האירוע האזרחי הגדול בישראל

צביקה פוגל:  אין אירועים בסדרי גודל כאלה

צביקה פוגל:  חשוב לקחת את זה בחשבון, לזכור לפני הדיון, כי אם ניזכר במה שקרה לפני שנתיים, ליתר דיוק ב-30 באפריל 2021, האירוע הזה הסתיים באסון נורא

צביקה פוגל:  אם אני זוכר נכון, זה אירוע רב נפגעים הגדול ביותר בישראל

צביקה פוגל:  נהרגו שם 45 אנשים, נפגעו למעלה מ-150

צביקה פוגל:  זה משהו שאנחנו לא יכולים לחשוב עליו, לחזור עליו או לקחת אותו בחשבון

צביקה פוגל:  אני שמח שהאירוע שנה שעברה עבר בשקט יחסי, אבל זה לא פותר אותנו מלהתכנס כאן ולדון ביחד בלקחים וביישום שלהם

צביקה פוגל:  בסופו של דבר לכל אחד מאיתנו יש פה מידה מסוימת של אחריות שנסיים את האירוע הזה בברכת חג שמח ולא בשום דרך אחרת

צביקה פוגל:  אני מקווה שזה באמת מה שיהיה

צביקה פוגל:       המטרה של הדיון הזה היא להמליץ לכל הגורמים, גם הממשלתיים וגם המבצעים האחרים את ההמלצות שלנו כדי שהאירוע הזה יעבור כמו שאנחנו רוצים

צביקה פוגל:  בזה נתמקד

צביקה פוגל:  אני מבקש מכל אחד מהדוברים, תיכף אני אגדיר את סדר הדוברים, לעבור על הלקחים, על יישומם וההמלצות

צביקה פוגל:  חברים, בלי סיפורי דרך, בלי פוליטיקה

צביקה פוגל:  זה לא דברים שמעניינים אותנו

צביקה פוגל:  אנחנו פה יד אחת כדי לגרום לאירוע הזה לעבור בצורה המבצעית הטובה ביותר, והדגש הוא מבחינתי על המבצעית ועל היישום של הלקחים ולא על שום דבר אחר

צביקה פוגל:  אני מבקש שבזה כל אחד יתמקד

צביקה פוגל:  לכל דובר יוקצו שלוש דקות

צביקה פוגל:  אנחנו עד 11:00 חייבים לסיים

צביקה פוגל:  ב-11:00 נפתחת המליאה ואני חייב להיות שם

צביקה פוגל:  לא רק אני, גם חברי הכנסת שאני מקווה שיצרפו אלינו במהלך הדיון, ולכן כדי למצות את הזמן בצורה הטובה ביותר, בניגוד לוועדות קודמות אני מגדיר מראש את הזמנים המוקצים לכל אחד

צביקה פוגל:  הייתי רוצה לתת לכל אחד קצת יותר זמן כדי לבוא לידי ביטוי, אבל פה בואו נהיה קצת יותר מקצועיים ונתמקד באמת במה שנדרש כדי לעבור את זה

צביקה פוגל:       אנחנו נמצאים בעיצומה של תקופה שיש לה פוטנציאל פיצוץ לא קטן

צביקה פוגל:  אני מניח שכולכם מרגישים את מה שקורה במדינת ישראל, גם ביהודה ושומרון, גם ברצועת עזה וגם בתוכנו

צביקה פוגל:  המתח הוא רב

צביקה פוגל:  היכולת שלנו לסבול אחד את השני הולכת וקטנה לצערי

צביקה פוגל:  הרבה מאוד מתח נמצא באוויר

צביקה פוגל:  אנחנו לא צריכים להוסיף לזה עוד

צביקה פוגל:  אנחנו צריכים לוודא ביחד שאנחנו באמת מקטינים לפחות באירוע הזה שהולך להתקיים, את כל מפלס הלחץ והמתח

צביקה פוגל:       אני שמח שהשר מכבד אותנו בנוכחותו, השר לענייני ירושלים ומסורת ישראל, השר מאיר פרוש

צביקה פוגל:  יש לך איזה כמה מילים שאתה רוצה לומר בהתחלה? בבקשה

צביקה פוגל:  רגע לפני שנתחיל בסדר דוברים, נכבד את השר

צביקה פוגל:  בבקשה, אדוני

מאיר פרוש: בוקר טוב לנוכחים, בוקר טוב לך היושב-ראש, חבר הכנסת פוגל

מאיר פרוש:  לאחר הכותל המערבי שאליו מגיעים הכי הרבה מתפללים ומבקרים, האתר הרשב"י במירון הוא המקום השני במספר המבקרים

מאיר פרוש:  לכולם ידוע שלפני כשנתיים אירע אסון קשה מאוד במירון כאשר בסביבות 00:30 לאחר ההדלקה הראשונה של האדמו"ר מבויאן ולקראת ההדלקה של האדמו"ר מתולדות אהרון, ל"ג בעומר היה אז יום שישי

מאיר פרוש:  בדרך כלל האדמו"ר מתולדות אהרון מדליק לקראת צאת היום, אבל מאחר וזה יום שישי, אז הקדימו את ההדלקה שלו ל-00:00–00:30 ואז אירע האסון בגשר דב

מאיר פרוש:  קיפדו את חייהם 45 איש

מאיר פרוש:  זה בעצם 43 משפחות מכיוון שיש שם שני אחים

מאיר פרוש:       אחרי אסון כזה כולם הזדעזעו

מאיר פרוש:  אני חושב שזה היה האסון האזרחי הגדול ביותר שהיה אי פעם כאן במדינת ישראל

מאיר פרוש:  נכנס מייד לנושא הזה שהוקמה על כך ועדת חקירה ממלכתית לאחר מספר חודשים

מאיר פרוש:  ועדת החקירה נתנה פעמיים מסקנות בעניין הזה, פעם אחת לפני כשנה נדמה לי, ופעם שנייה המסקנות שלהם הגיעו אחרי חגי תשרי השנה

מאיר פרוש:  הממשלה שכיהנה בחודש תשרי, היא הייתה לפני מערכת בחירות

מאיר פרוש:  הבחירות האלה התקיימו במניינו ב-ז' חשון, ה-1 בנובמבר, לכן הממשלה הזו לא יכלה להחליט שום דבר גם אם הייתה רוצה

מאיר פרוש:  היא כן קיימה, לא יודע אם דיון לירידה לפרטים

מאיר פרוש:  מי שהיה בימים ההם זה ראש הממשלה יאיר לפיד

מאיר פרוש:  אפילו שאל אותי אם אני רוצה להגיע להצגת הדברים של מסקנות ועדת החקירה

מאיר פרוש:  אני לא השתתפתי אבל לא היו שם דברים מעשיים והדוח הזה הונח בעצם לפתחה של ממשלת ישראל המכהנת

מאיר פרוש:  כולם יודעים גם שהממשלה הזו, עד שהיא הוקמה לקח 28 יום ואחר כך עוד עשרה ימים, וככה אנחנו הגענו, לפני כחודשיים נחתמו ההסכמים הקואליציוניים

מאיר פרוש:       בהסכם הקואליציוני שיש עם יהדות התורה נאמר ששר מטעמה יכהן כשר הממונה לפי מצוות ועדת החקירה שצריך לכהן שר מטעם הממשלה

מאיר פרוש:  בהסכם לא כתוב את השם אבל כתוב ששר מיהדות התורה יכהן כשר האחראי

מאיר פרוש:  לאחר שאני התמניתי כשר גיבשו את הצעת המחליטים

מאיר פרוש:  אני אומר פה בפרטים

מאיר פרוש:  כל אחד יכול לבדוק ולחקור

מאיר פרוש:  עד שגיבשו פרטים להצעת המחליטים להקמת המשרד שלי, ירושלים ומסורת ישראל, כי לפני הבחירות זה היה ירושלים ומורשת

מאיר פרוש:  מורשת הלך לעוצמה יהודית

מאיר פרוש:  אצלי זה נשאר ירושלים והוסיפו מסורת ישראל

מאיר פרוש:  עד שגיבשו את ההצעה הזו של המחליטים, זה לקח עוד שבועיים עד שהממשלה הזו הוקמה ואז זה הוטל עליי

מאיר פרוש:       בהצעת המחליטים הזו יש דברים שאפשר לומר שהם ברורים לגבי מה אני צריך לעשות, איך אני עושה

מאיר פרוש:  ברור שמוגדר שאני האחראי על אירועי ההדלקה במירון במהלך הקדנציה של ממשלת ישראל ה-37

מאיר פרוש:  בכל מה שקשור לשוטף, ניהול מירון כל השנה, נשאר במרכז למקומות הקדושים

מאיר פרוש:       אני חייב לציין שלפני שאני מוניתי על ידי הממשלה וידענו כבר שאני זה שהולך להיות, נפגשנו, יוסי דייטש שהוא הפרויקטור מטעמי, אז זה עוד לא היה פרויקטור אבל יוסי דייטש ואני נפגשנו עם אנשי משרד הדתות בביתי ב-7 או ב-10 בדצמבר ואז אני שאלתי האם סגרו כבר עם מפיק את האירוע? נאמר לי שלא

מאיר פרוש:  היום יטענו אולי אחרת אבל נאמר לי שלא

מאיר פרוש:  סיכמו את זה עם המפיק שהיה שנה שעברה

מאיר פרוש:  גם אחרי כשבועיים אני קיבלתי טלפון ממירון שרואים כן פה פעילות של מפיק, ואז יוסי התקשר שוב עם אותו אדם במשרד הדתות והוא אמר לו, אם כן זה רק בקטנה, זה על דברים קטנים אבל זה לא דבר שמחייב אותנו

מאיר פרוש:      המפיק, נחתם איתו חוזה כאשר לא היה שר במשרד הדתות

מאיר פרוש:  ידעו שמאיר פרוש הולך להיות הממונה

מאיר פרוש:  תיעודים יש מלא, שמאיר פרוש הולך להיות השר הממונה

מאיר פרוש:  אף אחד לא התייעץ איתי, אף אחד לא שאל אותי, אף אחד לא אמר לי כלום

מאיר פרוש:  יש לי פרויקטור

מאיר פרוש:  כתוצאה מהקמת הממשלה הזו שאמרתי שלקחו את משרד ירושלים ומורשת וחתכו אותו ואצלי נשאר ירושלים ומסורת ישראל, בגלל שקיבלתי את ירושלים, פיצו את עוצמה יהודית שהם קיבלו את התקנים שיש במשרד ירושלים, כך שאני קיבלתי משרד עם קירות

מאיר פרוש:  עם כל הדברים האלה צריכים להתמודד וכל שאלה שאתה רוצה לעשות ומחפש לעשות, אתה הרי צריך ליווי משפטי, חשב

מאיר פרוש:  אתה לא יכול לפעול לבד

מאיר פרוש:  אנחנו בדקנו לא מתוך מטרה חלילה שלא

מאיר פרוש:  בדקנו את הנושא הזה של המפיק בכל צורה שהיא, לראות אם אנחנו יכולים ללכת על הכיוון הזה

מאיר פרוש:  בדקנו גם את האפשרות שאולי אנחנו נוכל לבקש להחליף מפיק

מאיר פרוש:  אני אומר את הכול גלוי, לא מסתיר שום דבר

מאיר פרוש:       הדרך הזו, ודאי שהיא הייתה מכניסה אותנו לעוד סרבול של זמן והיינו מגיעים מאוד מאוחר לאירוע הזה של מירון, אז בינינו התגבשנו במשרד

מאיר פרוש:  יושב פה מנכ"ל המשרד, אסף יזדי, שהוא גם עבר לירושלים ומורשת

מאיר פרוש:  בחצי שנה האחרונה הוא עבד במשרד השיכון כסמנכ"ל

מאיר פרוש:  כאשר פה התפנתה המשרה הזו, אז הוא הציע את עצמו ואנחנו בדקנו ומאוד שמחנו והוא נמצא פה איתנו

מאיר פרוש:       יש לנו חוות דעת משפטית שבעצם ההסכם שנעשה בין המרכז למקומות קדושים כזרוע של משרד הדתות עם המפיק, דינו להיות בטל גם, אבל אנחנו לא נכנסים למהלך המשפטי הזה

מאיר פרוש:  ככה יש לנו חוות דעת משפטית

מאיר פרוש:  עם עצה משפטית גיבשנו לעצמנו מהלך שאומר, אנחנו עובדים עם המפיק הזה בתנאי שהוא חותם שהוא כפוף לפרויקטור

מאיר פרוש:  הפרויקטור כפוף לשר

מאיר פרוש:  רק ככה אנחנו נעבוד, ועוד שינויים ברורים ויסודיים שצריכים להיעשות, כאשר אני רוצה ללכת לעבוד עם מפיק

מאיר פרוש:       השבוע ביום ראשון ישבו הפרויקטור יוסי דייטש ואסף

מאיר פרוש:  יכול להיות שמצידם היו עוד אנשים בחדר, והמפיק זרם איתם, היה מוכן ללכת לדבר הזה

מאיר פרוש:  ביום שני אם אני לא טועה, התקיימה ישיבה נוספת שוודאי ירחיבו על זה הפרויקטור והמנכ"ל

מאיר פרוש:  התקיימה ישיבה ואז אנחנו מבינים שלא

מאיר פרוש:  המפיק, אין לו שום כפיפות אלינו

מאיר פרוש:  המפיק כפוף למרכז למקומות הקדושים

מאיר פרוש:  אני עכשיו לא בא להסביר, מרכז למקומות הקדושים, משרד הדתות

מאיר פרוש:  אני יודע, אני ירושלים ומסורת ישראל, השר הממונה מטעם ממשלת ישראל לבצע ולהוציא לפועל את ההילולה

מאיר פרוש:  אני חייב לציין שהאוצר מבחינתנו, עוד לפני שיוסי היה הפרויקטור, נפגשתי איתו ועם סמוטריץ'

מאיר פרוש:  כאשר הגשנו בקשה שאנחנו צריכים דחוף להתחיל לעשות עבודות תשתית, הרחבת בורמה דרומית, נדמה לי קוראים לזה, או הצפונית, ועוד דרך חירום, הציבו לנו את הכסף הזה, מייד מה שביקשנו

מאיר פרוש:  אמרנו שאנחנו צריכים 19 מיליון שקל בשביל זה והדבר הזה

מאיר פרוש:  מבחינת הדבר הזה זה זרם, אבל כמו שאני אומר, ביום שני הודיעו לנו המרכז למקומות הקדושים שאיתם נחתם החוזה של המפיק, לא, המפיק קשור אליהם, הוא כפוף אליהם

מאיר פרוש:       במצב הזה שאני את המפיק לא בחרתי

מאיר פרוש:  על המפיק יש כל מיני מסקנות

מאיר פרוש:  יש פה אני רואה את צביקה טסלר נמצא פה

מאיר פרוש:  הוא דווקא כתב כן דברים

מאיר פרוש:  כל אחד שיגיד את מה שהוא רוצה לומר

מאיר פרוש:  אני גם לא רוצה להכביר במילים

מאיר פרוש:  כל אחד, יש לו את המסקנות שלו לגבי מה שהיה

מאיר פרוש:  על דעת כולם וגם על דעת המשטרה, בשנה שעברה האירוע לא הצליח, אז אני צריך לעבוד גם עם מפיק שאני לא בחרתי אותו, וגם כאשר אומרים לי, ויכול להיות עם רצון טוב, אבל אני יוצא במצב שאין לי שום סמכות לנהל את האירוע הזה, אז לקחת את האחריות ולהישפד אחר כך על מה שקרה במירון, אני מקווה מאוד שלא יקרה שום דבר לא טוב, שיקרה דבר טוב, אבל אם חלילה לא, אז לי יש את האחריות כאשר סמכויות אין לי

מאיר פרוש:       אני ב-00:30 שלשום הכתבתי למזכירה בסיס של מכתב שהוא למוחרת תוקן על ידי המנכ"ל וייעוץ משפטי, וזה המכתב שנשלח אתמול אחר הצוהריים לראש הממשלה

מאיר פרוש:  נכון שיש כרגע פעילות להסדיר את העניין הזה

מאיר פרוש:  אם אתה מרשה לי, אז אני הייתי מציע רק כדי להשלים את התמונה כדי שידעו מה כן עשו

מאיר פרוש:  הייתי מבקש אם אפשר שהפרויקטור יגיד מה הוא כן עשה למרות שאנחנו עדיין לא ידענו מי מפיק, איך מפיק

מאיר פרוש:  את הדברים שהוא עשה, עם מי הוא נפגש

מאיר פרוש:  אם אתה תרשה - - -      

צביקה פוגל: בוודאי

צביקה פוגל:  רק רגע לפני שאתה מתחיל

צביקה פוגל:  אני רוצה להבהיר, ההקדמה של השר הרב מאיר פרוש היא הקדמה מאוד חשובה, אבל שהיא לא תוריד סנטימטר ברצון שלנו לקיים את האירוע ולעשות אותו על הצד הטוב ביותר

צביקה פוגל:  אנחנו לא ניכנס כרגע לדברים האלה

צביקה פוגל:  אני מקווה שבסופו של דבר הכול יבוא על מקומו בשלום ואנחנו נעשה את כל ההכנות הנדרשות

צביקה פוגל:       הפרויקטור, בבקשה

צביקה פוגל:  מייד אחריו אני אתן גם אפשרות לחבר הכנסת אייכלר לדבר

צביקה פוגל:  מייד אחרי זה משטרת ישראל, אז תתכוננו משטרת ישראל להיות הדוברים הראשונים

צביקה פוגל:  בבקשה

יוסף דייטש: בוקר טוב לכם, בוקר טוב יושב-ראש הוועדה, השר, חברים

יוסף דייטש:  תיראו, קיבלתי על עצמי תפקיד שהוא תפקיד חשוב, מורכב מעין כמותו, אבל ביחד עם מה שהוא זה, הוא גם תפקיד קדוש

יוסף דייטש:  אין בזה לא כבוד, לא שררה

יוסף דייטש:  זה תפקיד מאתגר, הייתי אומר, מורכב מאוד, והייתי אפילו אומר שיש בו סוג של כפיות טובה

יוסף דייטש:  יושב פה צביקי שהיה הפרויקטור בשנה שעברה, שגם נפגשתי איתו

יוסף דייטש:  יש לי רק מילים טובות לומר על העברת השרביט, על הזמן שהוא הקדיש ועל הרצון שלו לעזור ולסייע

יוסף דייטש:      אני ניגשתי לפרויקט הזה באמת בחרדה גדולה, אבל אני ניגשתי לזה גם עם סוג של אהבת חינם, שכל אחד שיכול לסייע, אני רוצה לגייס אותו במטרה לסייע למטרה הזאת

יוסף דייטש:  תוך כדי אתה מגלה כמה מהמורות יש לך בדרך

יוסף דייטש:  אני הייתי בטוח, אולי זה סוג של נאיביות, שאתגר של ביצוע הילולת הרשב"י שעיניי כל עם ישראל לא רק בארץ ישראל אלא בכל העולם נשואות למקום הזה

יוסף דייטש:  הייתי בטוח שכולנו נשים את האגו בצד, אבל כנראה סוג של תמימות מסוימת

יוסף דייטש:       עד שקיבלתי את המינוי, אני יכול לומר שבחודש וחצי מאז שכבוד השר פרוש, אני מודה לו על האמון שהוא נתן בי, ביקש ממני ואמר לי, אני חושב להציע אותך כפרויקט, התחלתי להיפגש

יוסף דייטש:  יש לי פה לוח פגישות שנפגשתי קרוב ל-100 פגישות, שכל פגישה היא לא פגישה של שעה

יוסף דייטש:  כל פגישה היא פגישה מורכבת כי צריך באמת להבין את המורכבות

יוסף דייטש:  זה אירוע, אני חושב הכי מסובך במדינת ישראל, כי מעורב בו דבר ראשון תא שטח שהוא כמעט בלתי ניתן לזה

יוסף דייטש:  יש לנו את צלע האסון שמרחף לנו בתוך כל הסיפור הזה, שצריך להיות זהירים שבעתיים כי כבר נכווינו ברותחין, לא סתם ברותחין, וצריך להיזהר

יוסף דייטש:  אחר כך זה מורכב מכל כך הרבה גורמים, משטרה, כב"ה, רט"ג, משרד התחבורה

יוסף דייטש:  אין כמעט גוף במדינת ישראל או משרד שבמדינת ישראל שאין לו מה לומר

יוסף דייטש:  מה שקורה במקום הזה, שיש גם ריבוי של לוקחי חסות

יוסף דייטש:  בגלל שיש ריבוי של לוקחי חסות קשה מאוד לקחת אחריות

יוסף דייטש:  כשאתה רוצה לקחת אחריות, אתה אומר, תשמע, אתה לא יכול לדרוש ממני לקחת את האחריות כולה שהיא תהיה עליי, אבל בקבלת ההחלטות, בהובלה, אתה כמעט נטול סמכויות

יוסף דייטש:       הפגישה הראשונה שלי הייתה עם צביקי טסלר שהקדיש לי כמה שעות

יוסף דייטש:  הוא נתן לי התקציר ויצאתי עם חששות הרבה יותר גדולים אחרי שנפגשתי איתו

יוסף דייטש:  הבנתי לאן אני הולך

יוסף דייטש:  משם המשכתי למשטרה שכמובן הפחידו אותי, אדוני, אתה תגיע למשטרה ותדע לך שבשנה שעברה הם לקחו

יוסף דייטש:  חייב כאן לציין שפגשתי אנשים שכל כולם רוצים מטרה אחת, יוסי, תתחיל להניע את התהליך, אנחנו מאחוריך, אנחנו ניתן לך להוביל, אנחנו רוצים שתעשה את זה, אנחנו שמחים שאתה נכנס

יוסף דייטש:  הם היו בטוחים שאני כבר אז נכנס לתפקיד ולא שאנחנו נשב היום ב-1 במרץ ואני עדיין עם ידיים כבולות ולא יודע לפעול

יוסף דייטש:  אני חייב לומר שכמעט את כל הגופים שאני פגשתי, ובראשם משטרת ישראל שהיה לי איתם פגישות רבות, אני חייב לומר לך שבפגישות איתם יצאתי אופטימי הרבה יותר כי אני ראיתי שיש נכונות, יש רצון עז לעזור ולסייע

יוסף דייטש:       נפגשנו עם משטרת ישראל שכולם מחכים

יוסף דייטש:  יש לנו פגישה עם משרד התחבורה בימים הקרובים

יוסף דייטש:  אני עוד לא יכולתי לשבת עם משרד התחבורה כי עוד לא היה לי אפילו את המתווה, אבל היה לי אתמול פגישה עם משטרת התנועה

יוסף דייטש:  שבוע שעבר היה לנו פגישה, הממ"ז הגיע לשר פרוש למשרד

יוסף דייטש:  ישבנו כל מחוז צפון שלהם

יוסף דייטש:  היה לנו פגישות הכנה עם קצין אג"מ צפון

יוסף דייטש:  ישבנו עם כל החסידויות ללמוד את המורכבות

יוסף דייטש:  הרי ועדת החקירה קבעה שצריך לראות איך אנחנו מפזרים את ההר

יוסף דייטש:  הרי מה שקרה בשנה שעברה, בשנה שעברה ההילולה הייתה בטוחה מאוד מאוד, אבל היא לא הייתה שמחה

יוסף דייטש:  מה שהיה חסר בה זה השמחה, למה? בגלל שהיה אירוע אחד בודד בהר וכל האנשים נשאבו למקום הזה של האירוע הזה

יוסף דייטש:  לא היה עוד אירועים במעלה ההר, אז כל אדם שהגיע להר, על המקום, המקום היחיד שהוא חיפש, האטרקציה היחידה שיש לו זה היה הציון

יוסף דייטש:      חלק ממסקנות של ועדת החקירה וההמלצות גם של הצוות של שנה שעברה, זה תרחיבו את הפעילות בהר

יוסף דייטש:  זה מה שאנחנו עושים כבר במשך חודש וחצי

יוסף דייטש:  ישבנו עם רמ"י, גייסנו שטחים נוספים במעלה הר, בקצוות של ההר לראות איך אנחנו מפזרים את האירועים על פני שטח הרבה יותר גדול, ואז אנחנו נדע גם איך להביא את הציבור בצורה מסודרת

יוסף דייטש:       ישבנו עם החסידויות, ישבנו עם האנשים שבשנה שעברה היו מהגורמים שבאמצע היום האירוע התפוצץ

יוסף דייטש:  אנחנו יושבים גם עם הגורמים שהם לא כל כך חשופים לעין התקשורת

יוסף דייטש:  להגיע לכל קצוות ביהדות החרדית ולא רק ביהדות החרדית, בכל הציבורים שמעניין אותם רשב"י, איך אנחנו מביאים אותם בבטחה, איך אנחנו נותנים לכל אחד את החלקה שלו שהוא יוכל להגיע למקום

יוסף דייטש:  אנחנו רוצים להפוך השנה את ההילולה שהיא תהיה לא רק בטוחה אלא גם שמחה

יוסף דייטש:  אדם שייצא מהבית שלו, שייצא שמח, בדרך יהיה לו שמח, יגיע לרשב"י יהיה שמח ויחזור חזרה הביתה ויהיה שמח

יוסף דייטש:  אנחנו בטוחים שאם אנחנו נעשה את זה טוב ואם אנחנו נשים את האגו שלנו בצד, כאן אני מצהיר כלפי כולם, שיירשם בפרוטוקול, אנחנו מוכנים הרבה מאוד לוותר, כי באמת כפי שאמרתי בהתחלה, לא באנו לבקש לא כבוד, לא שררה

יוסף דייטש:  באנו לעבוד בשיתוף פעולה

יוסף דייטש:  באנו ללמוד גם מאנשים

יוסף דייטש:       אני התיישבתי על כיסא בית הספר, מה שלא עשיתי כבר שנים רבות

יוסף דייטש:  במשך חודש וחצי אני יושב כל יום שעות ולומד ולומד, וכותבים וחוזרים ומשננים מה צריך לעשות שייצא הטוב ביותר

יוסף דייטש:  כולי תקווה שאנחנו נוכל, שהשר יוכל לבשר בסוף היום שאכן באמת ראש הממשלה נכנס לתמונה וגופים אחרים נכנסים לתמונה, ושאנחנו נוכל להכריז מחר בבוקר שהמפיק עובד

יוסף דייטש:       תבינו, אנחנו ויתרנו הרבה, גם בנושא של המפיק

יוסף דייטש:  קלטנו אותו כבר

יוסף דייטש:  אמרנו, אנחנו מתחילים לעבוד

יוסף דייטש:  כל פעם שנראה לנו, הנה, הנה, אנחנו צולחים את הגשר, אנחנו עוברים את הנהר, מחזירים אותנו חזרה

יוסף דייטש:  אני כאן בקריאה אחרונה

יוסף דייטש:  אני אומר, רבותיי, אנחנו רוצים לעבוד, מוכנים לעבוד ואנחנו מאמינים שאנחנו גם נצליח לעבוד

יוסף דייטש:  תנו לנו רק לעבוד

יוסף דייטש:       סליחה שאני לוקח את זה בהשאלה

יוסף דייטש:  אני עובד עם השר פרוש כמעט 30 שנה, אבל אני זוכר שאחת האמירות הראשונות ששמעתי ממנו באחד המקומות זה היה שכתוב בחנוכה, אנחנו אומרים את זה, "מסרת גיבורים ביד חלשים ורבים ביד מעטים"

יוסף דייטש:  לכאורה למה זה ביד? מה זה הביד הזה? זה הרי צריך להיות בידי

יוסף דייטש:  הוא אומר, כל החוכמה, למה זה ביד? למה הם הצליחו למסור את הגיבורים ביד חלשים ואת הרבים ביד מעטים? כי הם היו ביד, כי הם היו ביד אחת

יוסף דייטש:  אם אנחנו נחבר את כולם ואנחנו נעבוד כשאנחנו נהיה ביד אחת, ואנחנו נבין שלכולנו יש מטרה אחת לעשות הילולה שבא רבי שמעון מעולם לא נשאר חייב לאנשים שעשו לו את זה, עם ישראל יודה לנו, כולם יודו לנו שהצלחנו לעשות את זה, רק בואו נתאחד ונעשה אותו על הצד הטוב ביותר

יוסף דייטש:  תודה

צביקה פוגל: תודה רבה ליוסי

צביקה פוגל:  מקווה שעוד תהיה לך הזדמנות גם להתייחס לדברים בסוף

צביקה פוגל:  צביקי, אני ארצה אותך לא עכשיו

צביקה פוגל:  אני רוצה שתשמע יחד איתי את כל הלקחים שנשמעים פה ואז אני רוצה לשמוע אותך כי בעצם אתה האיש עם הרבה ניסיון פה מבחינתנו

צביקה פוגל:       אני חייב לומר משפט אחד לפרויקטור

צביקה פוגל:  יוסי, לא מוותרים על אגו אף פעם לצערי הרב, אבל אל תאבד את התמימות

צביקה פוגל:  שמור עליה

יוסף דייטש: אני אשתדל

יוסף דייטש:  אני רק רוצה להוסיף עוד גוף אחד שאני שכחתי, אני פשוט לא רואה אותם פה

צביקה פוגל: יהיה לך זמן בסוף

יוסף דייטש: תודה

צביקה פוגל: חבר הכנסת אייכלר, בבקשה

ישראל אייכלר: אדוני היושב-ראש, קשה לי לשבת פה כי יש לי פה שלושה כובעים

ישראל אייכלר:  אחד, אני חבר ועדה ואני חרד למה שיקרה בל"ג בעומר

ישראל אייכלר:  אני רוצה שאחרי ל"ג בעומר נוכל לעשות ישיבת סיכום על ההצלחה הגדולה

ישראל אייכלר:  זה הדבר הקל

ישראל אייכלר:  הדבר השני, גילוי נאות, אבא שלי ז"ל היה 50 שנה מנהל אתר קבר הרשב"י מירון, וכל שנה ושנה לפני ל"ג בעומר הוא היה חרד לבאות

ישראל אייכלר:  הוא עמד 24 שעות ואני זוכר את המשפט כמו קאטו הזקן: "להשאיר מעברים פתוחים, מעברים פתוחים, מעברים פתוחים"

ישראל אייכלר:  המציאות שמעניינת, שהוא שיתף פעולה עם המשטרה ועם כולם

ישראל אייכלר:  אם יש את הוותיקים, הם זוכרים אותו, אבל אף שוטר לא נכנס לחצר בתקופתו

ישראל אייכלר:  הכול היה סדרנים של משרד הדתות, של הממשלה, של המחלקה למקומות הקדושים שזה נקרא אז, והכול עבר בשלום, בניסים

ישראל אייכלר:       מה שהכי קשה לי לשבת פה זה שהגיס שלי, אחותה של אשתי היא אלמנה מאלמנות מירון והילדים שלה יתומי מירון

ישראל אייכלר:  השנתיים האלה זה גיהינום יום-יום

ישראל אייכלר:  אנשים שומעים 45 אנשים

ישראל אייכלר:  המוח האנושי לא יכול לקלוט מה שעוברת כל משפחה, כל אלמנה אחת שקיבלה פטיש חמישה קילו באותו הלילה

ישראל אייכלר:  היא לא עזבה אותי בטלפון, "הוא לא עונה בטלפון, לא עונה בטלפון", ואני הייתי צריך להמציא כל מיני רעיונות אמיתיים, שאולי קרסו שם קווים ואולי הוא עוד יתקשר ואולי הוא פצוע

ישראל אייכלר:  התוצאה היא טרגדיה נוראה שאני רואה את זה דרך המשקפת של המשפחה שלנו, ואני מכפיל את זה פי 45 אנשים ומשפחות, ביניהם היו המשפחות שאיבדו שני ילדים

ישראל אייכלר:  ממש זוועת עולם שאסור שזה יקרה

ישראל אייכלר:       כל טרגדיה, כל פיגוע, בחודש האחרון היו לנו שני דברים נוראים ומזעזעים של שני אחים, שני ילדים שנהרגו בתחנה, ושני צעירים שנהרגו השבוע, תלמידי ישיבות הסדר מהר ברכה

ישראל אייכלר:  זה הכול עולה לי חזרה

ישראל אייכלר:  כשאני יושב פה בישיבה אני אומר, האם האנשים האלה שיושבים פה יזכו להעביר את ל"ג בעומר הזה כמו ש-101 שנים עבר ל"ג בעומר בשלום? והיה זה שכרינו

ישראל אייכלר:  אם לא, אז הישיבה הזאת היא בכלל לא שאלה של מי יעשה את זה, אלא איך זה ייעשה

ישראל אייכלר:       אני רוצה לתת גיבוי מלא לחברי הרב מאיר פרוש לא בגלל שהוא השר במפלגה שלי, אלא בגלל שאני אמרתי לו, הרב מאיר, אתה מחפש לך צרות? מה אתה עושה? אתה יודע שאתה נכנס פה לדבר ש-90% כישלון, לא חלילה כמו שהיה לפני שנתיים, אבל גם מה שהיה שנה שעברה זה היה כישלון נוראי

ישראל אייכלר:  לפני שנה אלפי אנשים הובלו כצאן, לא לטבח חלילה, אלא לרעב, לצימאון בשטחים חשוכים בלי חשמל, בלי שירותים, בתוהו ובוהו נוראי, הכול בגלל קונספציה שהייתה, שכולם צריכים להיכנס למסלול אחד כמו כבשים

ישראל אייכלר:  כבשים, אני מתכוון לענייני מעשר

ישראל אייכלר:  יש הלכה שכשמביאים את כל העדר, אז כל עשירי יהיה קודש

ישראל אייכלר:  לא חלילה כבשים אבל כמו כבשים

ישראל אייכלר:  באופן טבעי, בחום השמש שם היו מקרים של אלימות של שוטרים כלפי אזרחים מסכנים שנקלעו, שמאחור דחפו אותם והם דחפו חזרה, ואחר כך הייתה ההתפרצות הגדולה בצוהריים, שפירקה את כל החסומים ומאז היה יותר שקט מאשר לפני זה

ישראל אייכלר:       מה הייתה הטעות? אם היו שואלים כל מירוני כמוני - - - האלה עשו לפני הרבה שנים, אני צריך לעשות חשבון, 65 שנים אחורה

מאיר פרוש: באותה שנה

ישראל אייכלר: נכון

ישראל אייכלר:  אני מבוגר ממך בשלושה שבועות

מאיר פרוש: בסדר, זה באותה שנה ל"ג בעומר

ישראל אייכלר: מאז כל שנה ושנה זו הייתה חוויה מדהימה, ססגונית

ישראל אייכלר:  מירון היה אחד הדברים החביבים ביותר

ישראל אייכלר:  לא לחינם מאות אלפי אנשים התחילו להגיע בעשורים האחרונים

ישראל אייכלר:  מאז שהקונספציה הייתה במשטרה, ואני אותם כמשטרה, למעט בבאים, בעיניי זה דבר חמור ביותר

ישראל אייכלר:  אל תמנעו מאנשים לבוא, אלא מה, אל תסללו אותם לתוך מסלול אחד, כי אני למשל ב-20 שנה האחרונות בל"ג בעומר לא נכנס למערה, מה שנקרא, לבניין הזה

ישראל אייכלר:  אני עומד בחוץ ואומר תהילים

ישראל אייכלר:       אחד הדברים שאמר הפרויקטור, הרב יוסי דייטש, יש לו המון ניסיון גם כסגן ראש עיריית ירושלים שהוא הוביל הרבה דברים, זה דבר שניסינו לעשות כבר לפני כמה שנים, לפזר את ההמון על פני כל ההר

ישראל אייכלר:  אומרים, אין מקום בהר מירון

ישראל אייכלר:  בבניין אין מקום אבל בהר יש המון מקום

ישראל אייכלר:  כל מיני גורמים ואלה שעוסקים בזה, יודעים מי הם הגורמים, מנעו, אני לא רוצה להגיד במה, הם מנעו הקמת משטחי שמחה באזור המושב, ולא שתושבי המושב לא רצו

ישראל אייכלר:  הם קיבלו על זה כסף טוב

ישראל אייכלר:  הם רצו לעשות את זה

ישראל אייכלר:  אם היו עושים את זה 10–20 הדלקות עם הרבה מתחמים, אז היו מצילים חיים

ישראל אייכלר:       שאלתי את אחד האנשים שמנעו את זה, אחת הרשויות

ישראל אייכלר:  הוא אמר לי, תראה, רוצים לגלגל עליי את כל האחריות של כל מה שקורה עם הרישיונות הטכניים שהוא היה צריך לתת על שימוש בקרקע חקלאית לאירוע הזה, ו"אני לא מוכן"

ישראל אייכלר:  אז בגלל שהוא לא מוכן, ראש קטן, אז צמצמו את כולם לאזור אחד והמשטרה פחדה שאם יהיו הרבה הדלקות באותו מקום יהיה סכנה

ישראל אייכלר:  ריכזו את הכול בתולדות אהרון והתוצאות ידועות

ישראל אייכלר:  אני לא רוצה להאריך

ישראל אייכלר:  עוד יהיו לנו דיונים, אני אוכל לפרט

ישראל אייכלר:  אני רוצה לברך את הרב מאיר פרוש שלקח את זה, ואת הרב יוסי דייטש שלקח את זה, ואני ממש מרגיש חמוץ מאוד שכבר בהתחלה יש פה שאלה מי ימלוך? לפחות בימים שאבא שלי היה, כתב על זה יוסי הגלילי, "האיש החזק במירון", לא היה אחד שערער על סמכותו והוא עבד עם כולם, אבל הוא היה סמכות

ישראל אייכלר:  אם לא תהיה סמכות אחת רצינית כמו מאיר פרוש, כמו יוסי דייטש שאיתם יעבדו כל הגורמים, גם במשטרה שתהיה סמכות של האנשים, ואנשי המשטרה שם עשו עבודה

ישראל אייכלר:      משפט נוסף שאני חייב להגיד למשטרה

ישראל אייכלר:  שבוע לפני האירוע הנורא הייתי במירון כי ידעתי שאני ואשתי לא נוכל בל"ג בעומר, אז עשינו את זה שבוע לפני

ישראל אייכלר:  נפגשתי עם המשטרה שם, אני לא אגיד שמות, אבל אחד האנשים אמר לי, אני חרד על כל שעה שתעבור בשלום

ישראל אייכלר:  הוא פשוט והיה חרד יומיים לפני, כאילו ניבא ולא ידע מה ניבא, אחד האנשים בשטח, לא בפיקוד

ישראל אייכלר:  אני רוצה שהחרדה הזאת תלווה אתכם עכשיו עד ל"ג בעומר כדי שאחרי ל"ג בעומר כולנו נוכל לשמוח ולהגיד, הצלחנו, הבאנו את האנשים, לא הגבלנו, לא הכנסנו אנשים לאוטובוסים בשדות, וכולם נהנו, כולם באו וכולם חזרו בשלום

ישראל אייכלר:  תודה רבה

צביקה פוגל: תודה רבה לך, חבר הכנסת אייכלר על המילים שמכניסות אותנו חזרה לפרופורציה

צביקה פוגל:       נציג משטרת ישראל, מפה אנחנו מתחילים למדוד זמנים

צביקה פוגל:  בבקשה, שלוש דקות

שמואל פיאמנטה: לפני שנגיע ללקחים, כי לקחים כבר הוצגו בפני כל הגורמים הרלוונטיים, חייב להציג מספר דברים

שמואל פיאמנטה:  אני מדבר כנציג מחוז צפון

שמואל פיאמנטה:  ראשית, אין מתווה

שמואל פיאמנטה:  אנחנו חודשיים לפני האירוע ואין מתווה

שמואל פיאמנטה:  למרות כל הפגישות עם האנשים הנכבדים, לא יודעים בדיוק מה הולך להיות

שמואל פיאמנטה:  נכון שיש את הרעיון העקרוני אבל למעשה שום דבר אופרטיבי לא הוחלט ולא נסגר

שמואל פיאמנטה:  אני רק רוצה להזכיר שבשנים עברו אנחנו כבר חודשיים לפני נמצאים בהר ומתחילים להתארגן עם כל הגופים, כל גופי השת"פ, גופי החירום, המקומות הקדושים, כי יש להכין תשתיות, דברים שלוקחים המון זמן, בין אם זה תשתיות של כבישים, של צירי חירום, בנייה של מתחמים

שמואל פיאמנטה:  אני חייב להגיד שאנחנו כבר בדקה ה-90 ואולי גם עברנו אותה, בטח ובטח כאשר יש הנחיות של ועדת החקירה שמבקשות או דורשות לפעול על פי אמות מידה מסוימות, שאני בספק אם יצליחו השנה

שמואל פיאמנטה:       דבר, אני חושב שהוא הכי חשוב, הכי מהותי זה שהשנה להבדיל משנה שעברה, ברשות השר כמובן דרך הפרויקטור והמפיק, האחריות שלהם תהיה אחריות מלאה, טוטאלית על כל האירועים

שמואל פיאמנטה:  אי אפשר לבוא ולהבדיל או לבוא ולקחת רק את ההדלקה של בויאן כהדלקה ולהגיד, אוקיי, זה האירוע של ההילולה, ולייתר את כל האירועים האחרים שיש, כלל האירועים שקיימים במירון, בין אם זה חלאקה, בין אם זה טיש, בין אם זו הדלקה, כולם חלק מתוך ההילולה הגדולה

שמואל פיאמנטה:  המפיק, ועוד פעם, עובר לפרויקטור ולשר צריכים לקחת אחריות על הכול מהתחלה ועד הסוף כמו שהיה כל שנה, כי הם צריכים לראות את זה בראיה כוללת, את כל האירועים כמכלול אחד גדול ולתת את המענה, בין אם זה בנושא בטיחות, בין אם זה בנושא שת"פ עם כל הגופים החבירים שצריכים לתת מענה, ואנחנו לא יודעים מה הוא המתווה נכון לרגע זה ויש פה איזשהו פער

שמואל פיאמנטה:  אנחנו סוג של מגששים באפלה

שמואל פיאמנטה:       אני חייב לציין שנכון לרגע זה טרם בוצעו סיורים אופרטיביים בשטח

שמואל פיאמנטה:  כן נעשו פגישות כמו שהציג יוסי דייטש, פגישות פוריות אבל עדיין בשטח לא באנו ונגענו ונקבנו את המקומות ואת הדברים שצריך לעשות, האם יש סייגים לאותם מקומות? האם אפשר להכשיר אותם, אי אפשר להכשיר אותם? הערות של המשטרה או של כב"ה, מד"א וכדומה

שמואל פיאמנטה:  זה טרם נעשה, בדגש על צירי חירום, כניסות, יציאות וכדומה

שמואל פיאמנטה:       סוגיית היעדר החקיקה, אני לא ארחיב

שמואל פיאמנטה:  יש פה את היועמ"ש מיכה שידבר על זה, אבל טרם ניתנו הנחיות, לא יצאה לא חקיקה ולא תקנות

שמואל פיאמנטה:  אני רק רוצה להזכיר ששנה שעברה כן תוקננו תקנות אבל התקנות תוקננו כשבוע וחצי לפני האירוע

שמואל פיאמנטה:  למעשה היו לא אופרטיביות בכלל, כי הן תוקננו אבל לא היה את פרק הזמן הסביר כדי לממש אותן

שמואל פיאמנטה:  למעשה לא נעשה שום דבר

שמואל פיאמנטה:  עוד פעם, אנחנו בדקה ה-90

שמואל פיאמנטה:  אנחנו חודשיים לפני האירוע

שמואל פיאמנטה:       אני חייב להצטרף לדברי השר פרוש

שמואל פיאמנטה:  אני מסכים איתו במאת האחוזים

שמואל פיאמנטה:  הסוגיה שהוא העלה פה מקודם היא משמעותית

שמואל פיאמנטה:  גם שנה שעברה היו בעיות קשות מאוד גם לנו, משטרת ישראל ולכל הגופים האחרים

שמואל פיאמנטה:  היה גם מפיק, היו המקומות הקדושים והיה את צביקי טסלר הפרויקטור

שמואל פיאמנטה:  כאשר הגשנו בקשות או דרישות הן כמשטרה והן גופים אחרים, הרבה פעמים זה לא אני, זה הוא, זה לא הוא, זה הוא, ולמעשה לא היה גורם אחד בודד שאני פונה מולו, עובד מולו ומקבל את התשובה המשמעית, כי יש פה סוגיות של תקציב שאני לא נכנס לזה

שמואל פיאמנטה:  אני מאוד מקווה שהפעם זה לא יקרה, שאם יש גוף אחד או גורם אחד, אנחנו עובדים מול גורם אחד ויכולים לקבל את התשובות ואת המענה

שמואל פיאמנטה:       סוגיה נוספת, ואני חושב שהיא מהותית מאוד מבחינתנו

שמואל פיאמנטה:  טרם הוחלט מה הוא הבסיס החוקי שאנחנו עובדים מול אותם אירועים

שמואל פיאמנטה:  האם אנחנו עובדים תחת חוק רישוי עסקים? האם תחת חוק הבטיחות במקומות ציבוריים? איך אני מתייחס לאותם אירועים? האם יש לי איזושהי אסמכתה או בסיס חוקי לבוא ולדרוש דברים? אם אנשים לא פועלים או לא עושים את מה שאני מבקש, מה היכולות שלי כלפיהם? עדיין זה לא הוסדר

שמואל פיאמנטה:  מי לוקח אחריות כרשות מרשה, האם זה הרשות המקומית? האם זה על סמך התקנות? שנה שעברה היו בעיות

שמואל פיאמנטה:  שום דבר לא הוחלט

שמואל פיאמנטה:  הדבר היחידי שהוחלט שנה שעברה זה ההדלקה של בויאן, ומעבר לזה שום דבר

שמואל פיאמנטה:  השנה יש צפי ורצון של כולם, אגב, לעשות מגוון רחב של אירועים

שמואל פיאמנטה:  איך אנחנו מרשים אותם? איך אנחנו נותנים תנאים? זה הבסיס לכל

שמואל פיאמנטה:  מתוקף איזה בסיס חוקי? אני מקווה שנתנו תשובות

שמואל פיאמנטה:  זה אחד הלקחים הכי משמעותיים, אגב

שמואל פיאמנטה:       אני לא ארחיב על התקנות, ידבר על זה מיכה

שמואל פיאמנטה:  אני חייב להגיד שאני מצטרף למה שאמר חבר הכנסת אייכלר

שמואל פיאמנטה:  המטרה של כולנו זה לקדש את החיים בראש ובראשונה ולא את האירועים

שמואל פיאמנטה:  הרעיון הוא שנשמח כולנו שבאמת מירון יהיה אירוע שמח, משמח, אבל לא על חשבון החיים ולא על חשבון פרטץ' ולא על חשבון להכניס עוד אנשים ועוד אירועים אם אין הלימה לסוגיית הבטיחות, לסוגיית החירום כפי שבטח ידברו בהמשך גופי חירום נוספים

שמואל פיאמנטה:       נכון לרגע זה ואנחנו חודשיים לפני האירוע, יש פערים מהותיים

שמואל פיאמנטה:  אנחנו לא יודעים לאן אנחנו הולכים, עקרונית כן, מעשית לא

שמואל פיאמנטה:  אנחנו לא יודעים לאן אנחנו הולכים, מה התוכניות, איך אנחנו נערכים? מי הם הגופים שהם שותפים? מה הבסיס החוקי? אלה פערים שבאמת מדירים שינה מעינינו כי הזמן קצר והמלאכה מרובה

שמואל פיאמנטה:  זהו מבחינתי, תודה רבה

ישראל אייכלר: אני הבנתי ממך, נציג המשטרה, שאתה גם בעד שיהיה שר אחד ופרויקטור אחד שהם אחראיים ולא עשרה גורמים

שמואל פיאמנטה: חד משמעית

שמואל פיאמנטה:  אני הסברתי את זה ממש מקודם, כי שנה שעברה, אני יכול לבוא ולהעיד ממקור ראשון, כשפניתי לבקשות מסוימות, לדברים כדרישות משטרה, אז כשפניתי למפיק הוא אמר, זה לא אני, זה המקומות הקדושים

שמואל פיאמנטה:  כשפניתי למקומות הקדושים שהם למעשה המממן, זה לא אנחנו, יש אחריות למפיק

שמואל פיאמנטה:  כשפניתי למפיק, רגע, זה לא אני

שמואל פיאמנטה:  מי שמשלם את זה דודי

שמואל פיאמנטה:  בקיצור, היה ברדק אחד רציני

שמואל פיאמנטה:  חייבת שתהיה הסדרה, שיהיה גורם אחד בלעדי שהוא בר סמכה לקבל החלטות וגם לבצע אותן, ולא לגלגל אותנו ממקום למקום

צביקה פוגל: ההמלצה הזו הובנה היטב וההבהרה הייתה חשובה

צביקה פוגל:  עוד מישהו מהמשטרה? בבקשה

ברק ערוסי: בוקר טוב, אני מאגף המבצעים

ברק ערוסי:  מבחינתנו, כמובן כל מילה שנאמרה על ידי ידידי מתואמת בצורה מלאה איתנו

ברק ערוסי:  אני רק רוצה לציין שמעבר לפעילויות בשטח, לכל החלטה שלא תתקבל יש לזה נגזרות ברמה הארצית, אפילו ברמה של הזמנת חומרים או מקומות לינה

ברק ערוסי:  בסוף נמצא את עצמנו בלי יכולת להלין את השוטרים בצפון כדי לממש את ההחלטות

ברק ערוסי:  צריך לזכור את הדברים

ברק ערוסי:  אם אין מתווה, אין לי תוכנית מבצעית

ברק ערוסי:  אם אין תוכנית מבצעית, אני לא יודע לגזור שום משמעות החל מכלכלית וכלה במבצעית

ברק ערוסי:  אנחנו עלולים להגיע למצב של חוסר יכולת התכוננות נכונה לאירוע, לא בגלל שלא רוצים אלא בגלל שהזמן לא מאפשר את זה

ברק ערוסי:  אמרתי בדיון שהיינו אצל השר פרוש

ברק ערוסי:  אמרתי, גם אם נרצה לפעמים לעשות דברים, הבטון לא יספיק להתייבש, אז צריך לעשות את זה כמה שיותר מהר

ברק ערוסי:  אנחנו כבר בזמן פציעות

ברק ערוסי:  אין זמן

ברק ערוסי:  מבחינתנו הפרויקטור הוא הגורם שאנחנו עובדים מולו

ברק ערוסי:  צריך לוודא שהמפיק עומד בכל הסיכומים

ברק ערוסי:  בשנה שעברה לא עמדו בכל הסיכומים

ברק ערוסי:  הציגו לנו א', נעשה ב'

ברק ערוסי:  לא עמדו בכל מה שנדרש

ברק ערוסי:  בסופו של דבר צריך לוודא שמה שנסגר ומה שמתואם מתבצע

ברק ערוסי:       אנחנו באופן כללי בעד פיזור האירועים

ברק ערוסי:  אנחנו חושבים שזה נכון, כדי לאפשר לכמה שיותר אנשים להגיע, אבל כמו שנאמר, שייהנו, ישמחו אבל לשמור על החיים של כולם

ברק ערוסי:  אני לא אוהב את הביטוי המשטרה מפחדת

ברק ערוסי:  אנחנו לא מפחדים

ברק ערוסי:  התפקיד שלנו לשמור שכולם יגיעו ויחזרו בשלום הביתה

צביקה פוגל: עמדתך ברורה

מיכה פרנקבורג: אני מהייעוץ המשפטי של המשטרה

מיכה פרנקבורג:  אני רק רוצה במילה

מיכה פרנקבורג:  בהמשך למה שאמרו קודמיי גם מהמשטרה וגם מחוץ אליה, אני לא רוצה להיכנס פה חלילה לסוגיות פוליטיות וגם אנחנו כמשטרה נהיה שם

מיכה פרנקבורג:  אנחנו כבר שם ונעשה כל מה שאפשר, אבל אנחנו בפער עצום

מיכה פרנקבורג:  אנחנו לא בדקה ה-90 וגם לא בדקה ה-99, אנחנו הרבה אחרי

מיכה פרנקבורג:  גם בערוץ המבצעי, גם בהיערכות המבצעית כמו שאמר ברק ואני לא אכנס לזה, אבל גם בהיערכות המשפטית ואולי זה טוב שאנחנו מקיימים את הדיון הזה דווקא ברשות המחוקקת, כי מבחינתנו הצורך בחקיקה ייעודית, בין אם זה חקיקה ראשית ובין אם זה תקנות שזה פחות מועדף אבל זה סוג של הרע במיעוטו, הצורך הזה הוא הכרחי מבחינתנו

מיכה פרנקבורג:  הוא תנאי, בלתו אין לקיום האירוע עם הסמכויות הנדרשות

מיכה פרנקבורג:  אנחנו מכירים את האירוע

מיכה פרנקבורג:  הוא אירוע מורכב משפטית גם

מיכה פרנקבורג:  שוב, אני לא אכנס לפרטים, זה לא הפורום המתאים, לא המסגרת, אבל זה צורך שהובן והוסכם שנה שעברה על ידי כל הגורמים וזה משהו שאנחנו חייבים לקדם אותו במהירות האפשרית

מיכה פרנקבורג:  גם לצורך הזה אנחנו זקוקים לכל הערוץ הזה במלואו, החל משר ממונה שיהיה אחראי על קידום החקיקה והמשך בפרויקטור ובמפיק שינהלו את כל ההיבט המבצעי

מיכה פרנקבורג:  עד כאן

ישראל אייכלר: אני מאמין שהיושב-ראש צבי פוגל עומד לרשותך בכל עת

ישראל אייכלר:  תביאו את התקנות, תביאו את הדברים

ישראל אייכלר:  הוא יאשר אותם

ישראל אייכלר:  אין לי שום ספק בזה

צביקה פוגל: הוצאת לי את המילים מהפה

ישראל אייכלר: סליחה שלקחתי את התפקיד של סגן יושב-ראש

צביקה פוגל: הכול בסדר

צביקה פוגל:  תודה רבה על הדברים האלה

צביקה פוגל:  כן, חקיקה

בר כהן לוי: אני מהלשכה המשפטית, המשרד לביטחון לאומי

בר כהן לוי:  רק בהקשר למה שנאמר לגבי החקיקה

בר כהן לוי:  בין אם מדובר בחקיקת משנה ובין אם מדובר בחקיקה ייעודית, מי שמוביל את זה לפי החלטת הממשלה זה השר הממונה על ההילולה, לכן המשטרה והמשרד לביטחון לאומי לא יכולים להציג בשלב הזה טיוטת תקנות

בר כהן לוי:  מעבר לזה, אם מדובר בטיוטת תקנות, הפלטפורמה של שנה שעברה הייתה לפי חוק הבטיחות במקומות ציבוריים ומי שהיה צריך להוביל את זה זה משרד הפנים

בר כהן לוי:  אם זה תהיה חקיקה ייעודית, אז כאמור המשרד לביטחון לאומי לא יכול להציג את טיוטת התקנות

בר כהן לוי:  אנחנו כמובן יכולים לבצע עבודת מטה מקיפה גם בשיתוף משרד המשפטים כמו שגם היה בשנה שעברה יחד עם משרד לשירותי דת, אבל שוב, ההובלה היא לא שלנו בהקשר הזה ואנחנו כמובן מצרפים לכל מה שנאמר

בר כהן לוי:  בלי להרחיב כמובן על כל מה שנאמר לפניי ועל הצרכים, אבל כמובן שנדרשת חקיקה לצורך גם יישום המתווה, ובכלל היערכות המשטרה וכמובן לוחות הזמנים הקצרים הם כבר מאוד בעייתיים

בר כהן לוי:  תודה רבה

צביקה פוגל: הערה חשובה מאוד

צביקה פוגל:  אני רק רוצה להבהיר לפני שאחרים ממשיכים לדבר על הלקחים, על היישום שלהם וההמלצות

צביקה פוגל:  אנחנו באמת בקצה הזמן ואנחנו נעשה הכול כדי שזה יקרה

צביקה פוגל:  אני כיושב-ראש ועדה אעשה כל מה שניתן, אבל אנחנו לא ניקח סיכונים על חיי אדם, אז קחו את זה בחשבון

צביקה פוגל:  כל מי שיש לו איזשהו שלב התארגנות, אנחנו נקיים לזה סיור בקרוב

צביקה פוגל:  אנחנו נקיים ישיבת מעקב אבל מה שחשוב לי להבין זה באמת איפה אנחנו עומדים, כי אני לא רוצה להגיע למסקנה או להמלצה בסוף הדיונים שאסור לקיים את האירוע

צביקה פוגל:  אני לא רוצה להגיע לשם, אז בואו תלמדו אותי איך כן עושים את זה

צביקה פוגל:      מד"א, בבקשה

דורון אביטל: אני מנהל מרחב ירדן של מד"א

דורון אביטל:  אנחנו בשנים האחרונות כמובן נערכים למבצע מירון תחת הגורם הפוקד, משטרת ישראל, שותפים לעבודת המטה, צמודים לגאנט המשטרתי

דורון אביטל:  אני יכול לציין שאנחנו מפיקים לקחים גם מהאירועים הקודמים, גם מהאסון הגדול וגם על פי לקחי הוועדה

דורון אביטל:  היכולת שלנו השתנתה, אנחנו חזקים יותר

דורון אביטל:  אנחנו נמצאים בנקודות שולטות

דורון אביטל:  שיפרנו את המיקומים שלנו ובאופן כללי משמרים את זה ולומדים איך להשתפר

דורון אביטל:       שותף לדברים שאנחנו בזמן אפס ואנחנו צריכים להזדרז מכיוון שגם עלינו להכין את הצד שלנו ואת ההיערכות שלנו

דורון אביטל:  יחד עם זאת אנחנו נסמכים על ההיערכות המוקדמת שלנו שהיא משנים עברו, שיהיה איזשהו בסיס ואז אנחנו ניצמד לתוכנית הרצויה

צביקה פוגל: כשאתה אומר מיקום אתה מתכוון שאתם מנתחים את המקומות שבהם פוטנציאל האירועים, ומולם כמה יותר מהר אנחנו נגיע?     

דורון אביטל: אנחנו מנתחים את המתווה, בוא נגיד שנה אחרונה שהפרויקטור צביקי היה, המובילים האלה, אז להיצמד, לדעת איך אנחנו נהיה יותר חזקים

דורון אביטל:  דוגמה, לתת מענה בכניסה של אנשים, מענה הולם, דוגמת מטפלות, חובשות, פראמדיקיות שיכולות לתת מענה לנשים ולכבד את הציבור הזה

דורון אביטל:  פריסה של מרפאות, תזוזה של המרפאה הראשית שלנו למקום שולט יותר

דורון אביטל:  אני לא אכנס למיקרוטקטיקה אבל באופן כללי גם הפעלה של מאות חובשים ופראמדיקים על ההר, עשרות צוותים, שיתוף של עוד ארגוני הצלה, גם זק"א, גם עזר מציון נמצאים בחוויה הזאת איתנו

דורון אביטל:  ככל שאנחנו נניע את התהליך יותר מהר ונתכנס, כי עד עכשיו זה לא קרה

ישראל אייכלר: יש לכם כבר תוצאות של לפני שנתיים, איפה היו הכשלים ומה אתם דורשים כדי שיהיה לכם מעברים פתוחים ודברים כאלה שלא היה לכם באירוע הזה?     

דורון אביטל: אני פחות יכול להיכנס לעניין של רישוי ושל מטראז' לבן אדם

דורון אביטל:  אני קצת מכיר את הדברים אבל זה לא התחום שלי

ישראל אייכלר: לא, בתחום שלכם, שמד"א תוכל להגיע לכל מקום בכל עת

דורון אביטל: כן, אני יכול להגיד לך שנשארו עוד בורמות, שתי הכניסות והן צרות מאוד וצריך לתת לזה את הדעה

דורון אביטל:  האזור של גשר דוב שהוא יותר חלש שם, אין גישה איפה שהיה גשר כוהנים שהקימו אותו

צביקה פוגל: בואו לא נרד לרמת המיקרוטקטיקה

צביקה פוגל:  את זה באמת נעשה בשטח בסיור כשנעשה

צביקה פוגל:  מה שחשוב לדעת זה שבאמת כמו שחבר הכנסת הרב אייכלר אמר, האם לקחתם בחשבון בעקבות הלקחים את דרכי ההגעה לכל מקום או להחזיק צוות במקום ולחסוך את התנועה אליהם?     

דורון אביטל: לקחנו את זה בחשבון

דורון אביטל:  גם פיזרנו כוחות שלנו שם

צביקה פוגל: יפה מאוד

דורון אביטל: שוב, אני לא אכנס למיקרוטקטיקה אבל יש שם דברים שצריך לשפר אותם מבחינת הנגישות

דורון אביטל:  גם אם אנחנו בפנים, צריך גם לדעת איך לצאת

צביקה פוגל: מצוין

צביקה פוגל:  אנחנו נותנים את דעתנו גם למתן סיוע רפואי מנקודת ההתכנסות וההסעות?     

דורון אביטל: אנחנו נותנים את המענה שלנו גם בליבת האירוע, גם בחניונים וגם במענה הארצי

צביקה פוגל: מצוין, זה מה שעניין אותי

צביקה פוגל:  מישהו מאיחוד הצלה נמצא פה, רוצה לומר משהו? בבקשה

דובי מייזל: אני סמנכ"ל מבצעים באיחוד הצלה

דובי מייזל:  בהחלט גם לאור מסקנות משנים עברו, היישום אני חושב המרכזי שחשוב בהסתכלות קדימה בעבודה זה קודם כל השילוב פה של מיקוד ושליטה יחד עם מד"א ברמה של שילוב בתרגילים והיערכות מראש, שזה דבר שהיה מאוד מאוד נוכח בשנים עברו, שלא היה, לרבות באסון, ואני חושב שזה הנושא המרכזי

צביקה פוגל: בשנה שעברה זה התקיים?     

דובי מייזל: בשנה שעברה זה לא התקיים

דובי מייזל:  בשנה שעברה האירוע על ההר באמת לא היה אירוע גדול

דובי מייזל:  היו מתנדבים ששולבו ברגע האחרון לא בצורה מאורגנת

דובי מייזל:  בקריסה בצוהריים כאשר בעצם פורקו המחסומים, אז בעצם העמדות שהיו של מד"א במרכז ההר, בעצם די ננטשו ובסופו של דבר המתנדבים שהיו במושב למטה בכלל, עלו לתפוס את העמדות האלה במשך כמה שעות

דובי מייזל:  אני חושב שהדברים הם מאוד פתירים

דובי מייזל:  אנחנו נוכל בתאום מוקדם עם אורן עמיתי לתאם את הדברים, ובשילוב נכון - - - תחת מד"א אין שום בעיה, אבל שילוב, לתרגל

דובי מייזל:  בסופו של דבר גם בתוך המתפללים, צריך לזכור, מגיעים מאות מתנדבים שהם מגיעים עם המשפחות שלהם, ואם חס וחלילה כן יתרחש אסון, היכולת להפעיל אותם בסופו של דבר היא פנים-ארגונית אצלנו כאשר אנחנו פועלים ברמת פיקוד מול מד"א לתאם את הדברים

צביקה פוגל: שילוב של כוחות הרפואה מחויב

צביקה פוגל:  אנחנו נדאג שזה מתבצע

צביקה פוגל:       כב"ה, בבקשה

אוסקר פוקס: בוקר טוב לכולם, אני רמ"ח מחוז צפון של הכבאות

אוסקר פוקס:  אני אתחיל במתווה

אוסקר פוקס:  אנחנו צמאים למתווה אבל זה לא עוצר אותנו

אוסקר פוקס:  אנחנו החל מינואר נמצאים שם במירון

אוסקר פוקס:  אנחנו עוסקים במירון אבל זה מהווה רק 30% ממה שקורה שם בהילולה

אוסקר פוקס:  70% הנותרים זה מה שמוקם לקראת ההילולה

אוסקר פוקס:  בגלל זה אנחנו גם כן נמצאים מעבר לדקה ה-99

אוסקר פוקס:       אני מצטרף לחברי למשטרה

אוסקר פוקס:  נושא האחריות הכוללת לכלל האירועים ולא רק על ההר ולא רק להדלקה כזו או אחרת, חסידות כזו או אחרת

אוסקר פוקס:  אנחנו צריכים מישהו שיהיה אחראי ושתהיה לו אחריות כוללת לכל האירועים שקורים במירון כדי שתהיה לנו כתובת אחת

אוסקר פוקס:  גם אנחנו בכבאות הרגשנו את הפער הזה שנה שעברה שהיינו צריכים לעסוק במספר אירועים מול אנשים שונים

אוסקר פוקס:       לגבי החקיקה, אנחנו מבקשים שהסמכויות שלנו בחוק ובדין בכלל לא יפגעו, כי בעצם אנחנו שומרים על נפש ורכוש ולפעמים תוך כדי חקיקות משנה כאלה ואחרות אנחנו מאבדים את זה, אבל יחד אנחנו כן רוצים שהיא תהיה ברורה, עם מתווה, לדוגמת A77 או חוק כזה או אחר

אוסקר פוקס:       מתווה ההדלקות – אנחנו בכבאות, כי אנחנו כבאים אז אנחנו ממליצים על הדלקה אחת, אבל יחד זאת שנה שעברה היו לא מעט הדלקות שהן היו בצורה לא מאושרת, של ערימות אשפה כאלה ואחרות

אוסקר פוקס:  הפעם זה נגמר ללא נפגעים עם מעט נזק לרכוש כי עדיין אנחנו מדברים על מקום קדוש וגם רצפת האבן שנמצאת שם, כשהיא ניזוקה מאש אז זה חבל

אוסקר פוקס:       נושא חשוב מאוד, ואני יורד פה לאיזה רזולוציה קצת יותר נמוכה לגבי הלקחים של שנה שעברה, זמן ההילולה

אוסקר פוקס:  כדי לאשר בכבאות את ההילולה יחד, אנחנו גורם מאשר כמו כל הגורמים, אנחנו צריכים שיקבע איזשהו מועד שהוא יהיה מספיק זמן לפני תחילת ההילולה כדי שאנחנו נוכל לקבל ולאשר את ההילולה

אוסקר פוקס:  קודם שיגישו את הבקשות בזמן

אוסקר פוקס:  מה עושים עם אלה שלא מגישים את הבקשות לקיים את האירועים? מה קורה עם אלה שכן מגישים והם עומדים בכל זאת? זאת אומרת, איך עושים את כל התהליך הזה? כי איפשהו פה בסוף מדובר בהילולה

אוסקר פוקס:  אנשים באים לשמוח

אוסקר פוקס:  אנחנו לא רוצים שאנשים שבאים לשמוח, בעצם ירגישו איזושהי תחושה לא נעימה כזו או אחרת כי מונעים מהם לקיים את ההילולה

אוסקר פוקס:       אני יוצא למעגל היותר חיצוני באזור החניונים

אוסקר פוקס:  כולם נערכים, משטרת ישראל, משרד התחבורה, חברות האוטובוסים, המפיק, אבל החניונים הם בלתי נפרדים מההילולה והם צריכים להיות מוסדרים עוד לפני ההילולה

אוסקר פוקס:  אנחנו לא יכולים להגיע למצב שאנחנו בדקה ה-90 ביום ההילולה, אנחנו עדיין עוסקים בדרישות שלנו, אמצעי כיבוי כאלה ואחרים או קווי חיץ כאלה ואחרים בחניונים שהם מאולתרים

אוסקר פוקס:  בסוף אנחנו מוצאים את עצמנו עם עשרות, לפעמים מאות אוטובוסים במקומות שהם לא מאושרים, אפילו מסוכנים

אוסקר פוקס:       אנחנו צריכים להסדיר שוב את נושא מתחמי הלינה הלא חוקיים שקורים שם

אוסקר פוקס:  באים הרבה מאוד אנשים למירון ואז הופכים להיות כל מיני מקומות שהם לא מיועדים ללינה, מסוכנים, שאם תפרוץ בהם שריפה אנחנו שוב נמצא את עצמנו באסון נוראי

אוסקר פוקס:  זהו, עד כאן

אוסקר פוקס:  תודה רבה

צביקה פוגל: תודה רבה לך

צביקה פוגל:  צה"ל, בבקשה

עמירם מלכא: בוקר טוב אדוני היושב-ראש, אני מאגף המבצעים, ראש זירת עורף

עמירם מלכא:       צה"ל בעצם מסייע למשטרת ישראל לממש את האחריות שלו בתוכנית המבצעית לשמור על ביטחון חיי המשתתפים

עמירם מלכא:  בהקשר הזה, בשנה שעברה אם אני מתייחס ללקחים, הכול נעשה בנוהל קרב סדור מול המשטרה, בהיערכות מבצעית מתואמת מהרגע שהגיעה דרישה מבצעית, מחוז צפון של המשטרה, אג"מ, משטרת ישראל

עמירם מלכא:  צה"ל שם לא מעט משאבים, גם מסוקים בכוננות מקוצרת, חוליות הנחתה, אלונקאים, כוחות רפואה, כוחות חילוץ

עמירם מלכא:  הלקח היחידי מבחינתנו היה לעגן את זה בפק"ל סדור כדי שלא נצטרך כל שנה לגבש את זה כדרישה מבצעית חדשה

עמירם מלכא:  מהרגע שיש קריאה ודרישה, אנחנו יודעים להפעיל את זה מייד

צביקה פוגל: יש פק"ל כזה מוכן?     

עמירם מלכא: יש פק"ל כזה מוכן, קיים בפקודות שלנו

צביקה פוגל: פק"ל זה ראשי תיבות של פקודות קבע לקרב

צביקה פוגל:  יש כאלה שחושבים שזה תיק

צביקה פוגל:  לא

עמירם מלכא: בהקשר הזה, אנחנו באמת מחכים לנוהל הקרב שיתחיל

עמירם מלכא:  מהרגע שתגיע בקשה אנחנו נדע לעשות את זה מהר מאוד

צביקה פוגל: תודה רבה, ואני מקווה שלא נצטרך

צביקה פוגל:       זק"א, בבקשה

חיים בוגר: אני ראש אגף המבצעים בארגון זק"א

חיים בוגר:  פעילות זק"א במירון, אנחנו עובדים בשיתוף פעולה מלא עם משטרת ישראל וארגון מד"א במירון

חיים בוגר:  הפעילות העיקרית שלנו במירון זה מוקד לאיתור נעדרים, חלוקת מים וכוננות מבצעית

חיים בוגר:       לקחים מאסון האירוע – אנחנו בעיבוי כוח זק"א במירון כולל גיבוי וצוותים בגליל וחפ"ק אחורי שיפעל מרחוק

חיים בוגר:  המוקד שלנו נמצא בנקודה אסטרטגית במירון

חיים בוגר:  יש לנו הסכם עם ארגון מד"א, שבנקודה שלנו יהיה מענה רפואי על ידי מתנדבים בציר בין גזרת שזפון למעלה העם, ומקרה אר"ן חס ושלום, נקודת זק"א תהיה נקודת ריכוז נפגעים והאמבולנסים שלנו יהיו לכוח עזר לכוח מד"א

צביקה פוגל: יפה מאוד

צביקה פוגל:  מד"א, אתם מכירים את זה? זה מתואם אתכם?     

דורון אביטל: כן

צביקה פוגל: עוד מישהו מהגורמים המבצעיים ששכחתי, שרוצה לומר פה משהו לפני שאנחנו עוברים לגורמים הממשלתיים והאזוריים?      

אוסקר פוקס: משהו קטן אחד נוסף

אוסקר פוקס:  אנחנו נשמח אם נקיים פגישה עם הפרויקטור כמה שיותר בהקדם כדי שנוכל להציג

צביקה פוגל: מהיכרותי הקצרה את הרב יוסי דייטש, אתה תיפגש איתו, אל תדאג

צביקה פוגל:      צביקי, זה מתחיל להיות הרגע שלך

צבי סגל: טוב, שלום לכולם, בוקר טוב

צבי סגל:  השר, חברי הכנסת, שנת האסון הנורא כמובן הייתה התגשמות של פוטנציאל סיכון שהיה טמון בהילולות כבר שנים ארוכות

צבי סגל:  חייבים להגיד את הדבר הזה

צבי סגל:  זה נאמר גם לפני והכתובות היו על הקיר וכן הלאה וכן הלאה

צבי סגל:       שנה שעברה קיימנו את ההילולה אחרי המלצות ביניים של ועדת החקירה

צבי סגל:  כל מה שהיה שם לא מוצלח הוא באחריותי המלאה ויש הרבה מאוד לקחים

צבי סגל:  הטענה שלי אומרת, כל הדברים שנעשו לא טוב, אני אומר, כמעט 100% מהם, בהישג יד לשפר אותם

צבי סגל:  אני חושב שבוזבז זמן יקר בו היה אפשר ליישם הרבה מאוד לקחים משנה שעברה בדגש על הלקחים התשתיתיים והחקיקתיים

צבי סגל:  אני אומר את זה בצער אבל אנחנו נמצאים בנקודת הזמן הזאת

צבי סגל:       אני חושב שהמתווה שגובש על בסיס המלצות הביניים של ועדת החקירה, שתוקף בהמלצות ביניים נוספות עם עוד חידודים הוא נכון

צבי סגל:  היישום בשטח עצמו מחייב שיפור משמעותי

צבי סגל:  חלק מהדברים שמענו פה

צבי סגל:  אני אדגיש את הדברים בעיניי

צביקה פוגל: אני רוצה רגע להבין

צביקה פוגל:  אתה אומר שהמתווה שהוכן אחרי הלקחים של 2021 הוא המתווה הנכון, רק צריך עכשיו לתת לו את התיקונים הנדרשים

צבי סגל: בדיוק כך

צבי סגל:  זה מתחיל בהכשרת מתחמי האירועים ובתוכם גם מתחם של מאהל משפחות

צבי סגל:  יש מסורת ארוכה של מאהל משפחות שלא הצלחנו לתת לזה שום מענה שנה שעברה, ואני חושב שצריך לתת לזה מענה השנה ואפשר לתת לזה מענה

צבי סגל:  צריך לשדרג באופן משמעותי את השירות לציבור גם בחניונים וגם בהילולה

צבי סגל:  הדברים נאמרו

צבי סגל:  חייבים לאפשר זרימה של האירוע ללא עצירות מיותרות

צבי סגל:  היו כאלה שנה שעברה, הקרין על כל השמחה וגם על הבעיות הלוגיסטיות

צבי סגל:  צריך לבחון פתרון בתוך ציון הקבר, או לשנות את השיטה או לתקן את השיטה הקיימת אם אין שיטה אחרת מבחינה בטיחותית, אבל גם פה כפי שאמר גם יושב-ראש הוועדה, חיי אדם הם בסדר עדיפות ראשון ואל לנו לחרוג מההגדרות של מהנדסי הבטיחות

צבי סגל:       כוח סדרנים מתאים, והיערכות משטרה בעייני שהיא צריכה להיות קצת פחות לוחמנית בעיקר בנראות של הדברים, וחקיקה מתאימה היא המלצה מרכזית שאני אומר בצער, היא טרם יושמה

צבי סגל:       בכל מה שקשור למדרג הניהולי והסמכויות, קשה להיכנס כאן לעומק ואני לא אכנס כאן לעומק

צבי סגל:  אנחנו גיבשנו אותו בשנה שעברה מחדש

צבי סגל:  אני לא מסכים עם חלק מההערות שנאמרו פה על הדבר הזה

צבי סגל:  יכול להיות שצריך ליישם אותו יותר טוב

צבי סגל:  יש כאן איזושהי כמיהה לפשטות באירוע שהוא סופר מורכב, והוא יישאר מורכב כי הוא במהותו מורכב ולכן יש כאן מורכבות מסוימת גם במדרג הניהולי

צבי סגל:  יש כאן סמכויות ניהוליות

צבי סגל:  גם שנה שעברה חברת ההפקה הייתה כפופה למרכז הארצי ולא אליי, אבל עדיין המרכז הארצי כפוף לממונה ופועל ניהולית מתוך הממונה

צבי סגל:  יש כאן איזשהו מדרג שהוא בסדר בעיניי והוא נכון ואפשר לעבוד איתו

צבי סגל:       יש כאן עוד סמכויות רגולטוריות שלא נוכל לשנות אותן, ואז גם אם המשטרה "כפופה" לתהליך הניהולי שהפרויקטור מוביל, היא עדיין גורם רגולטורי שיכול לאשר או לא לאשר אירועים מתוקף סמכותה כמשטרה

צבי סגל:  גם אם הממונה מאוד ירצה לעשות אירועים מסוימים והמשטרה תגיד אי אפשר לעשות אותם, אז אי אפשר לעשות אותם, למרות שבמדרג הניהולי היא לכאורה כפופה למתווה ולעבודה שלו

צבי סגל:  לא נוכל להימנע מזה

צבי סגל:  כל מי שמשלה את עצמו שיהיה פה משהו פשוט מאוד, הוא לא יהיה פשוט

ישראל אייכלר: איך 70 שנה זה עבד יחד בתאום עם המשטרה בלי שהמשטרה תגיד, אין אירועים, סוגרים? לא היה דבר כזה

אלמוג כהן: חשוב גם לומר, אם זה היה תלוי במשטרה, לא היו אירועים המוניים

צבי סגל: עדיין המשטרה היא גורם רגולטורי

צבי סגל:  זה לא נפסק להבנתי

צבי סגל:  אף אחד לא ממליץ גם שזה יהיה אחרת

צבי סגל:  זה המצב

ישראל אייכלר: אז זה המצב שהיה שנה שעברה

צבי סגל: זה המצב שכל השנים היה

ישראל אייכלר: לא

צבי סגל: זה שהמשטרה לא עצרה, אולי גרם לאסון

ישראל אייכלר: המשטרה תמיד עזרה, כיוונה אבל לא אמרה "אין"

צבי סגל: אולי גרם לאסון הנורא, שלא עצרנו בזמן

אלמוג כהן: כמי שדווקא היה מפקד צוות לוחמים, דווקא באירוע הזה של מירון הייתי פעמיים

אלמוג כהן:  בפעם השלישית לא הייתי מוכן ללכת

אלמוג כהן:  העדפתי ללכת לעבוד בהפס"ד כאן במזרח ירושלים כי תמיד היה יותר מזל משכל

אלמוג כהן:  תמיד זה היה שניות מאסון ובאותו זמן נגמר לנו - - - 

אלמוג כהן:  אני סמוך ובטוח שדווקא אתה הפתרון

צבי סגל: מה שהיה להוכיח

צבי סגל:  בסדר

אלמוג כהן: אין לנו עוד קרדיט לאסון שם

אלמוג כהן:  אסור שהדבר הזה יקרה

צבי סגל: אני מסכים במאה אחוז

אלמוג כהן: מה שצריך, אנחנו ניתן לך את כל הגיבוי בנושא הזה

צבי סגל: אני לא הממונה

צבי סגל:  הייתי ממונה שנה שעברה

צבי סגל:  קיבלתי את כל הגיבוי

אלמוג כהן: הרוח שלך עדיין שם

צבי סגל: עשיתי כבר את הטעויות, הכול בסדר

צבי סגל:     אני אגיד דבר אחרון

צבי סגל:  אני חושב שתפקיד הוועדה לוודא את יישום ההמלצות הגופים השונים מהתחקיר של שנה שעברה

צבי סגל:  לא צריך להמציא את הגלגל מחדש

צבי סגל:  אוי ואבוי לנו אם נעשה את זה

צבי סגל:  שנה שעברה עשינו טעויות

צבי סגל:  אפשר לתקן אותן, אבל צריך לקחת את התחקיר, לעבור סעיף-סעיף ולשאול איך זה תוקן? מה נעשה בעניין הזה? מה נעשה בעניין הזה? אני חושב שהמשטרה ושאר הגופים, משרד התחבורה עשו תחקיר מעמיק

צבי סגל:  אמרתי משרד התחבורה ואני נזכר בעוד נקודה, אבל כבר אני אקצר

צבי סגל:  לוודא שההכנות של השנה הזאת, מה שעוד אפשר לעשות

צבי סגל:  אני אומר בצער, הרבה דברים לא יהיה ניתן לעשות בנקודת הזמן הזו אבל מה שכן ניתן לעשות, בעיקר הדברים הגדולים שדיברתי עליהם בהתחלה, חייבים לוודא שהם מיושמים וזה תפקיד הוועדה

צבי סגל:  תודה רבה

ישראל אייכלר: הזכרת משרד התחבורה

ישראל אייכלר:  אולי תיתן לנו משפט בעניין

מאיר פרוש: אני מבקש עוד משפט

מאיר פרוש:  תן לנו דוגמה, מה אתה חושב שיכלו ולא יכולים לעשות השנה, לדעתך?     

צבי סגל: אני לא בטוח שאני מבין את השאלה

מאיר פרוש: אמרת שהיו דברים שהיו יכולים לעשות והשנה כבר לא יוכלו לעשות

צבי סגל: אני לא בטוח שיצליחו להכשיר - - -      

מאיר פרוש: אמרת, לא יוכלו לעשות את זה השנה

מאיר פרוש:  תן דוגמה

מאיר פרוש:  אנחנו מכירים את העניין

צבי סגל: הוזכרו פה דרכי בורמה והרוחב שלהן

צבי סגל:  יעשו את זה השנה?      

מאיר פרוש: כן

צבי סגל: מצוין, נהדר, אני שמח לשמוע

קריאה: עובדים על זה כבר

צבי סגל: אני חוזר בי ממה שאמרתי

צבי סגל:  תודה על התיקון

צבי סגל:  הכול יעשה השנה וזה נהדר, ולכן הוועדה יכולה לצאת מרוצה מהאירוע

מאיר פרוש: יש לך דוגמה להגיד מה יכלו ולא עושים?     

צבי סגל: אני חשבתי בטעות, תצרפו את זה לטעויות שלי

מאיר פרוש: של שנה שעברה

צבי סגל: בדיוק

צבי סגל:  חשבתי בטעות שאולי יש דברים שלא יספיקו לעשות

צבי סגל:  אם הכול יספיקו לעשות, נהדר, הדבר הכי מבורך שיכול להיות

צבי סגל:       לגבי נושא התחבורה

צבי סגל:  ההגעה למקום היא באמת מאוד מורכבת ויש הרבה מאוד דרכים להגיע

צבי סגל:  גם שנה שעברה וגם שנים קודמות חלק מהדברים מטופלים על ידי משרד התחבורה, חלק מטופלים או פחות מטופלים בדרכים אחרות

צבי סגל:  אני חושב שכל ההגעה להר חייבת להיות מסונכרנת על ידי אותו גורם, כמובן תחת הפרויקטור, אבל אותו גורם

צבי סגל:  אני חושב שזה צריך להיות משרד התחבורה

צבי סגל:  משרד התחבורה כיום אחראי רק על המרכיב של התחבורה הציבורית, אבל יש גם הרבה תחבורה פרטית, הסעות פרטיות, רכבים פרטיים וצריך שיהיה גורם אחד שמנהל את זה

צבי סגל:  זה אירוע מאוד מורכב

צבי סגל:  זה ההערה שלי בעניין

צבי סגל:  זה מהלקחים של שנה שעברה, לפחות שלי

צבי סגל:  לא כולם מסכימים גם עם הלקחים שלי

אלמוג כהן: ברשותך, מי מנחה את התחבורה הפרטית?     

צבי סגל: אני חושב שזה צריך להיות גורם במשרד התחבורה

אלמוג כהן: לא, כיום מי מנחה?     

צבי סגל: שנה שעברה זה נעשה על ידי, נעשה בעזרת המשטרה

אלמוג כהן: כי אני זוכר תמונות של ילדים נתלים על האוטובוס, על החלונות מבחוץ ופשוט נוסעים על השאטל לכיוון החניונים

אלמוג כהן:  חייב להיות באותו סככה כמו שאתה אומר, באותו קורת גג

אלמוג כהן:  אין משהו אחר

מאיר פרוש: כנראה שהיית במקומות שאנחנו לא יכולנו להיות

אלמוג כהן: כן

אלמוג כהן:  לא מעט מקרים כאלה

צביקה פוגל: צביקי, תודה רבה

צביקה פוגל:  אני כבר אומר לך שאנחנו נידרש לעזרתך גם בהמשך עד קיום האירוע

צביקה פוגל:       אנחנו נעבור לגורמים האחרים שהם מעבר לגורמי הביצוע, ונתחיל ברשותכם עם המועצה האזורית מירום גליל

צביקה פוגל:  נדמה לי שהם מחכים לנו בזום, נכון?     

קרן פטל: נעים מאוד, אני מנכ"לית המועצה האזורית מרום הגליל

קרן פטל:  אני אשתדל כפי שביקשת, להיות מאוד קצרה

קרן פטל:  אני חושבת שכמו ששמוליק אמר וצביקי אמר, הלקחים הוצגו ונרשמו

קרן פטל:  אני לא חושבת שצריך להאריך ולחזור עליהם, אבל כן צריך להגיד מה מהלקחים שכל הגופים לדעתי היו שותפים בהסכמה סביבם, כי לצערנו לא בוצעו והם מאוד משמעותיים

קרן פטל:      אחד, מינהלת

קרן פטל:  כולם סברו שזה היה טוב שפעלה מינהלת משותפת לכל הגופים

קרן פטל:  ככה כל אחד יכול היה להיות שותף במידה כזו או אחרת למידע, ויכול היה לתרום או להתייחס לדברים בזמן ההתנהלות

קרן פטל:  המועצה העירה את הדבר הזה לשימור וזה עדיין לא התחיל השנה

קרן פטל:  נאמר לנו על ידי הפרויקטור שביקר אותנו במועצה בפגישת היכרות, שבשבוע הבא תתחיל להתכנס מינהלת כזאת

קרן פטל:  זה מעט מאוחר אבל גם זה חשוב

קרן פטל:  זה לשימור

קרן פטל:  לא פעם המועצה לא הייתה מיודעת בכלל בדברים ולכן אני חושבת שדבר כזה יכול לעזור מאוד בהתנהלות השוטפת

קרן פטל:       הדבר השני שגם אחרים אמרו ואני מצטרפת למשטרה בעניין הזה, וכתבנו את זה כבר בפברואר לפני שנה

קרן פטל:  חייבת להיות מסגרת משפטית מארגנת ברורה, והיא אינה קיימת

קרן פטל:  אדוני היושב-ראש, אני חושבת שאם אתה יכול לעזור במשהו פרקטי, זה אולי הדבר

קרן פטל:  שנה שעברה אפילו שהיה מפיק ופרויקטור ומינהלת, ימים ספורים לפני ההילולה התערבה המשנה ליועצת המשפטית לממשלה ונדרשה לתת חוות דעת אד הוק כמה ימים לפני ההילולה, ובכך לפתור כל מיני סוגיות שלא היו ברורות דיו

קרן פטל:  אני חושבת שצריך להימנע מזה

קרן פטל:  כבר עכשיו צריכה להיות הבהרה

קרן פטל:  אם לא חקיקה או תקנות, אז לכל הפחות את אותה הבהרה של המשנה ליועצת המשפטית לממשלה שתתייחס עכשיו

קרן פטל:  שתגיד עכשיו האם נדרש שימוש חורג בשטחים חקלאיים? האם נדרש אישור כך וכך? הסוגיות ידועות, אני לא אפרט, אבל במקום שלושה ימים לפני ההילולה, שיתנו את ההבהרות האלו עכשיו

קרן פטל:  אנחנו כמובן כפופים לחוק ולכל ההנחיות, ובוודאי להנחיות של הייעוץ המשפטי לממשלה

קרן פטל:  לצערי אני אומר שבמשך כל השנה הזאת אנחנו שולחים בקשות ותזכורות להבהרות האלו ולא מקבלים אפילו מענה, שלא לומר תשובות

מאיר פרוש: סליחה, במשך השנה פניתם למי?     

קרן פטל: למשנה ליועץ המשפטי לממשלה

ישראל אייכלר: אני רוצה לציין, אדוני היושב-ראש, שהמשפטנים צריכים להגיד איך כן ולא איך לא

קרן פטל: נכון

צביקה פוגל: כל זמן שאני יושב-ראש הוועדה, זה מה שהם יגידו

ישראל אייכלר: כן, כי מה שהיא מספרת פה זה שהם לא עונים לה בכלל

צביקה פוגל: בשביל זה אני מקיים את הדיון הזה

צביקה פוגל:  קרן, הערתך נרשמה ואנחנו נדאג שהיא גם תקוים

צביקה פוגל:  בבקשה, תמשיכי

קרן פטל: הדבר השני לגבי האירועים הנוספים, זה היה אחד מהתובנות וההמלצות המרכזיות שלנו, שהרגשנו שבאמת התקנות היו שבוע לפני בצורה מאוד לחוצה ולא אפשרו את יישומן, אבל כן חשוב לי לציין ש-100% מהבקשות שהגישו למועצה אושרו על ידי המועצה והגופים הרגולטוריים, המשטרה, כב"ה וכו'

קרן פטל:  נעשה מאמץ אדיר

קרן פטל:  כל מי שביקש קיבל אישור אבל זה לא צריך להיות ככה ואני שמחה שהפרויקטור והמפיק יתכללו את כל הבקשות של החסידויות או כל מי שרוצה, המשפחות וכו', כל האירועים הנוספים, שירבו שמחה ואנחנו בעד

קרן פטל:  זה מה שמדגיש את הצורך כבר עכשיו בהבהרה המשפטית שהתייחסתי אליה, אני לא ארחיב

קרן פטל:       הדבר השני שאני רוצה לומר, שאחרי האסון בעצם אין אף חברת ביטוח, וזה דבר ידוע כי גם עליו כתבנו עשרות מכתבים

קרן פטל:  אין למועצה ביטוח

קרן פטל:  אף חברת ביטוח בארץ ובעולם - - -      

מאיר פרוש: למי כתבתם עשרות מכתבים?     

קרן פטל: ליועץ המשפטי לממשלה, למנכ"ל משרד הפנים, לשרים כמובן, למנכ"ל משרד הדתות

מאיר פרוש: לאיזה שרים?     

קרן פטל: פנים, שירותי דת והמשפטים

מאיר פרוש: לא היה

מאיר פרוש:  הרי מתן כהנא התפטר ולא היה שר

ישראל אייכלר: לא משנה, היא שלחה למשרד

ישראל אייכלר:  עכשיו יש לה כתובת

צביקה פוגל: כבוד השר, אני לא עוסק בלחפש עכשיו פה אשמים אלא איך לעשות את זה יותר טוב בפעם הבאה

קרן פטל: חלילה, לא מהמקום הזה אני אומרת

קרן פטל:  אני רק אומרת שחשוב לדעת שאין למועצה ביטוח

קרן פטל:  זה חשוב לדעת את זה

קרן פטל:  הרעיון היחיד שעלה ואני אשמח אם הוא יקודם, זה מנכ"ל המשרד לשירותי דת היוצא שאמר שישנה חברת ביטוח של המדינה

קרן פטל:  אני גם דיברתי עם מנכ"ל משרד לשירותי דת הנוכחי הנכנס, יהודה, שיכולה לכסות את המועצה

קרן פטל:  אנחנו רשות מקומית, אנחנו ידא אריכתא של השלטון המרכזי

קרן פטל:  זה דבר שני

קרן פטל:  אני לא יודעת מה ההשלכות של הדבר הזה, אבל זה בוודאי דבר שצריך לומר אותו

קרן פטל:      לשיפור ולשימור, וזה משהו שאני שמחה לומר, שכבר כמה חודשים יש למועצה שיטור מועצתי

קרן פטל:  זו תוכנית של המשרד לביטחון לאומי והשנה זה פועל וזה כוח משמעותי נוסף שמתגבר את הפיקוח של המועצה בכל התחומים של רוכלות וגם מה שאוסקר ציין, עניין של שימושים שלא כחוק נגיד ללינה, אז יש לנו כוח יותר משמעותי

קרן פטל:  זה לא מספיק

קרן פטל:  ודאי שהמשטרה היא הכוח האכיפתי המרכזי והמשמעותי

קרן פטל:  אנחנו מועצה אזורית קטנה

קרן פטל:  יש לנו פקח רישוי עסקים אחד, שני פקחים של חוק תכנון ובניה ומנהל אחד, ועכשיו את השיטור המועצתי אבל זה יותר טוב ממה שהיה קודם

קרן פטל:       שני דברים אחרונים זה העניין של המעמסה האדירה וההשלכות על עוטף הרשב"י, על כל העניין של תשתיות הביוב, המים, האשפה

קרן פטל:  ההילולה מתרחשת ביישוב מירון

קרן פטל:  עד שתמומש התב"ע שתנתק את דרך הגישה אל האתר זה ייקח זמן

קרן פטל:  לא רק ביישוב מירון, גם ביישובים מה שנקרא בשפה המשטרתית, היישובים הכלואים שלנו מתרחשות ההשפעות וההשלכות של ההילולה

קרן פטל:  שנה שעברה היה איזשהו שיפוי מאוד קטן ממשרד הפנים על כל הפירוט, והצגנו את זה בפרטי פרטים: גלישות ביוב, טיפול בביוב

קרן פטל:  המערכות שם הן מאוד ישנות

קרן פטל:  צריך להקדיש הרבה מאוד משאבים לשר הממונה עכשיו כדי שהוא יוכל לטפל במערכות הביוב והמים ולהביא אותן למצב הראוי והתקין שלהן וגם למנוע את ההשלכות האלה שיש מבחינה מוניציפאלית על המועצה

קרן פטל:       אני מאוד אשמח שיתייחסו גם דבר הזה, והכי חשוב מבחינתו, בגלל שאין מתווה ואין חקיקה, אין פה מסגרת משפטית שתאפשר את שיתוף הפעולה המיטבי של כל הגורמים

קרן פטל:  זה הנקודה שהייתי ממרקרת אותה ויוצאת מאי הבהירות כי באמת זה כבר ממש דוחק הזמן

קרן פטל:       המפיק פנה אלינו אז עבדנו מולו עד שהבהירו לי שרגע לעצור את זה, אז עצרנו את זה, אבל אנחנו עובדים מול מנהל הפרויקטים של המרכז למקומות קדושים בכל נושא של מימוש התב"ע

קרן פטל:  יש את הוועדה הארכיטקטונית

קרן פטל:  הוצא היתר

קרן פטל:  המועצה פעלה עם הוועדה המקומית במה שאחריותה

קרן פטל:  הוצא היתר אחרי אישור הוועדה הארכיטקטונית להרחבת השטחים להתכנסויות לכל מה שקרוי המסלעות

קרן פטל:  זה דברים שבוצעו כבר שנה שעברה והיום בימים אלה מושלמות עבודות של המרכז למקומות קדושים

קרן פטל:  אנחנו נשמח לדעת מול מי אנחנו צריכים לעבוד, ואני הכי אשמח שהיועץ המשפטי לממשלה יתייחס וייתן את ההבהרות הנדרשות כל כך של חלוקת האחריות והמסגרת המשפטית

קרן פטל:  אנחנו מאוד רוצים שתהיה הילולה שמחה ובטוחה למען כל עם ישראל

קרן פטל:  תודה

צביקה פוגל: קרן, תודה רבה לך על הלקחים המאוד ברורים

צביקה פוגל:  אני מקווה שאת מבינה, ואני מכיר את ראש המועצה שלכם

צביקה פוגל:  עדיין עמית סופר, נכון? אני בטוח שאתם יודעים כמה אחריות גם מוטלת על כתפיכם מעבר לאחריות של הפרויקטור ושל המשרד הרלוונטי

צביקה פוגל:  אני יודע שיש על מי לסמוך

צביקה פוגל:  ניפגש בסיור שנעשה שם ונראה שהדברים באמת קורים

צביקה פוגל:  ההערות שלך נרשמו ויילקחו בחשבון

צביקה פוגל:       משרד הבריאות, בבקשה

ברכה כהן: בוקר טוב, ראשית אני רוצה להתנצל בשם רופאת המחוז ד"ר אולגה ויניצקי שלא יכלה להיות כאן

ברכה כהן:  יש לנו מקרה של פוליו, מי שלא שמע, בעיר צפת

ברכה כהן:       אני מנהלת את מחלקת בריאות הסביבה במשרד הבריאות מחוז צפון

ברכה כהן:  גם חלקינו כמו שנאמר כאן, בהתאם למתווה, אז מה שהיה לפני שנה בתחילה, אנחנו כן הוכנסנו למתווה כשממש סמוך לאירוע היו עניינים משפטיים ויצאנו מהמתווה ולמרות זאת היינו חלק והיינו אחראים למה שקורה בהר ובאירוע הזה

ברכה כהן:       אני אדבר בכובע של בריאות הסביבה

ברכה כהן:  אני אציין שנייה לפני כן שבאמת רופאת המחוז ציינה כבר לפני שנה שנושא התשתיות שקרן גם הזכירה, של מים וביוב גם בהר, גם בחניונים, גם מסביב, נושא של חיבורים צולבים בין תשתיות מים לביוב או בין תשתיות מים למערכות אחרות, שהם לא ראויים לשתייה, בהחלט יכול לגרום - - - וגם נושא המזון יכול לגרום למגה אירוע מבחינת משרד הבריאות

ברכה כהן:      אני אתחיל בנושא התשתיות

ברכה כהן:  נושא תשתיות מים וביוב, כמדומני יש תב"ע, תוכנית בניין ערים שאושרה בסוף 2021

ברכה כהן:  לפני שנה קראנו למשרד הדתות

ברכה כהן:  באמת לקח זמן לאשר אותה, להתחיל לקדם אותה

ברכה כהן:  זה אומר להתחיל לרוץ עם תוכניות ולאחר מכן ביצוע

ברכה כהן:  היא באה ומסדירה לא רק תשתיות של מים וביוב אלא גם תשתיות של דרכים וכו', אז באמת חשוב לנו לקבל

ברכה כהן:  מאחר והמצב הקיים הנוכחי הוא לא מצב עתידי מה שהתב"ע מדברת עליה, ביקשנו לקבל תוכניות של מערכות המים והביוב, לצערנו הרב לא קיבלנו

ברכה כהן:  אני לא יודעת בפרק הזמן הזה עד האירוע עד כמה אנחנו יכולים לקבל ולעבור על התוכניות על מנת באמת כמו שציינתי, לוודא שאין חיבורים צולבים, ועד כמה שניתן למנוע מפגעים בתחום המים והביוב

ברכה כהן:       נושא נוסף שאנחנו רואים את עצמנו סוג של אחראים זה בנושא ההסעדה

ברכה כהן:  בשנה שעברה נושא ההסעדה היה מצומצם

ברכה כהן:  עבדנו בשיתוף פעולה מלא עם משטרת ישראל, גם עם המועצה, ובאמת היו שתי הכנסות אורחים עיקריות

ברכה כהן:  קיבלנו תוכניות, נכון, סמוך מאוד לאירוע

ברכה כהן:  הצלחנו לבדוק, לקחת אחריות ולאשר אותן

ברכה כהן:       נושאים אחרים בתחום המזון – התגברנו יחד בצוות משותף עם משטרת ישראל

ברכה כהן:  אם מדובר באירוע גדול השנה, עם יותר הכנסות אורחים כמו שהיו בשנים עברו, אנחנו חייבים לקבל תוכניות קודם

ברכה כהן:  מדובר במבנים ארעיים, זמניים שמניחים אותם סמוך מאוד לאירוע

ברכה כהן:  לפחות לקבל תוכניות, לאשר על גבי תוכניות

ברכה כהן:  אנחנו יודעים לאשר תוכניות

ברכה כהן:  אנחנו עושים את זה גם בשגרה, אבל הדברים האלה צריכים להתקבל הרבה קודם בכדי להבין שבאמת גם התשתיות וגם התנאים ראויים בנושא של הכנת מזון, שבהחלט גם היא יכולה לגרום למגה אירוע בתחום הרעלות המזון

ברכה כהן:  זהו, תודה

צביקה פוגל: אתם מרגישים שאנחנו יכולים להיות מוכנים על פי הניסיון שלכם?     

ברכה כהן: בשלב הזה אני כמו רבים אחרים לא מבינה את גודל האירוע, לא מבינה את כמות הכנסת האורחים

ברכה כהן:  האם יש יכולת לתת לנו תוכנית בשלב הזה של תוכנית המים והביוב בכדי לבדוק אותה? הייתה לנו בעיה גם בחניונים, של התחברות לתשתיות מים לא ברורות

ברכה כהן:  יש שם אזור חקלאי

ברכה כהן:  יכולים להתחבר למים שהם שפכים, קולחים

ברכה כהן:  כן, יש לזה משמעויות רבות ואנחנו חוששים, והכול קרה ממש ימים ספורים לפני

ברכה כהן:  צוותים שלנו יצאו לשטח על מנת לוודא לדוגמה בחניונים, ויש הרבה חניונים, שהדבר הזה לא קורה, שבאמת מתחברים לתשתיות מים שהם מי שתיה, שזה מה שנדרש

ברכה כהן:  תודה

צביקה פוגל: תודה רבה לך

צביקה פוגל:  משרד המשפטים

איגי פז: אני עורך דין ממשרד המשפטים, המחלקה למשפט אזרחי בייעוץ וחקיקה

צביקה פוגל: הרבה נושאים עלו פה בעניינכם

צביקה פוגל:  אני אשמח לשמוע התייחסות קצרה

צביקה פוגל:  אנחנו עוד נמשיך לדון בזה אבל תן לנו אופק אופטימי עד כמה שאפשר

איגי פז: בפתח הדברים גם חשוב לי להדגיש שבסוף עלו פה כל מיני נושאים

איגי פז:  לא כל הנושאים שעלו פה הם נושאים משפטיים

איגי פז:  יש פה אולי בעיקר עניינים של מדיניות אבל בכל זאת אנחנו נתייחס גם להיבטים המשפטיים שנוגעים אלינו

איגי פז:  קודם כל רציתי להגיד שאנחנו מצטרפים למה שאמרו פה המשטרה והמשרד לביטחון לאומי לגבי הצורך לקדם בהקדם מתווה לניהול ההילולה, ובעקבות המתווה גם חקיקה

איגי פז:  כמובן שסדר הדברים צריך להיות קודם כל לגבש מתווה, והחקיקה אמורה ליישם בסופו של דבר את המתווה

איגי פז:  מכיוון שגם שנה שעברה המתווה בעצם כלל הגבלות על הציבור, שמטבע הדברים חייבו גם עיגון לחקיקה, אז גם השנה אנחנו מניחים שהמתווה, אנחנו עוד לא ראינו מתווה שהובא לעיוננו אבל אנחנו מניחים שהמתווה כן יצריך חקיקה

איגי פז:  מבחינה זאת אנחנו כמובן כמשרד המשפטים, כמשרד שמלווה את כל החקיקה הממשלתית אנחנו כמובן ניתן את כל האמצעים שיש ברשותנו כדי לקדם את החקיקה הזאת כמה שיותר מהר

צביקה פוגל: בפרק הזמן שיש לנו וכדי להיות מוכנים לפחות שבועיים מראש, שלושה שבועות מראש, אני מדבר בהיבט של חקיקה או תקנות, יש לנו אפשרות לעמוד בזמן כדי לעשות את זה?     

איגי פז: יש לממשלה אפשרות להעביר חקיקה מהר

איגי פז:  אנחנו מבינים שיש גם את הפגרה אבל זה דברים שאפשר להתגבר עליהם

איגי פז:  אם יש מתווה וכל הגורמים כולם מתכנסים בחדר אחד כדי לקדם את החקיקה, אז אפשר לקדם את החקיקה הזאת בלוחות זמנים גבוהים

איגי פז:  בהקשר הזה אני רוצה להגיד שבסוף מבחינה משפטית נקייה, מבחינתנו חקיקה ראשית עדיפה על פני חקיקת משנה שהייתה בשנה שעברה

איגי פז:  יש דברים שאתה יכול לכתוב בחקיקה ראשית, ובחקיקת משנה קצת יותר בעייתי, גם במישור של הסמכות

איגי פז:  התייחסה הייעוץ המשפטי מטעם המשרד לביטחון לאומי לנקודה שבסופו של דבר יש לנו פה תקנות שהן באחריות שר הפנים, בהתייעצות עם השר לביטחון לאומי ובסופו של דבר האחריות היא אצל שר אחר

איגי פז:  חקיקה ראשית שמוביל ומקדם השר הייעודי זה הדבר הנכון ביותר שאנחנו חושבים

איגי פז:  שנה שעברה הוא לא נעשה בגלל שהיה את המשבר הקואליציוני

איגי פז:  בסופו של דבר היינו בזמן פציעות ונאלצנו ללכת על חלופה ב' שהיא הייתה חקיקת משנה שהיא פחות טובה לטעמנו, אבל אנחנו חושבים כן לנסות להעביר את זה בחקיקה ראשית

איגי פז:       לגבי האירועים המשניים שהזכירו המשטרה, אז גם בחקיקת משנה שהייתה, ואני מניח שגם בחקיקה שתהיה יש התייחסות לעניין הרישוי של אותם אירועים המשניים

איגי פז:  היה קושי ליישם את זה בשנה שעברה, אם אני מבין נכון, בגלל באמת המועד שבו עברה החקיקה, ממש סמוך למועד ההילולה, ואם אנחנו נצליח להגיע למצב שבו הנושא הזה עובר מספיק זמן לפני, אז אפשר יהיה להיערך גם נכון יותר לעניין הזה של הרישוי

איגי פז:       אני אתייחס גם לנושא שהעלתה מנכ"לית המועצה האזורית

איגי פז:  היו בשנה שעברה כמה פניות אד הוקיות ואנחנו נתנו מענה, בין אם זה היה בסוגיה של מרפסת הכוהנים, בין אם סוגיה של איזה שימושים אפשר לעשות בשטחי כינוס, עבודות זמניות שכן אפשרנו לעשות מתוך הבנה שבאמת צריך את הדבר הזה, צריך את הבינוי הזמני הזה בשטחי הכינוס

איגי פז:      לגבי הפנייה האחרונה שהזכירה מנכ"לית המועצה בנושא סוגיית הביטוח, ניסיתי לברר איפה עומד הדבר הזה

איגי פז:  אני הבנתי שהיא פנתה גם למשרד הפנים שבעצם אחראי על הרשויות המקומיות וגם אלינו בייעוץ המשפטי

איגי פז:  אם אני מבין נכון, כרגע הסוגיה הזאת של הביטוח זה סוגיה שהדרג המדיני צריך לתת עליה את הדעת

איגי פז:  זה משהו שאנחנו כמשרד המשפטים לא יכולים להמציא ביטוח שאין, וזה בעיקר סוגיה שהדרג המדיני צריך לתת את הדעת, איך פותרים את הדבר הזה

איגי פז:  באמת סוגיה לא פשוטה כי באמת אם מבינים נכון, חברות ביטוח מאוד נמנעות מלתת ביטוח גם לחברות פרטיות וגם לגופים ציבוריים

ישראל אייכלר: יש חברת ביטוח ממשלתית שהיא דיברה על זה? היא דיברה על חברת ביטוח ממשלתית שקיימת

איגי פז: חברת הביטוח הממשלתית היא מבטחת את גופי הממשלה

איגי פז:  הדרג המדיני צריך לפתור את הדבר הזה כי זה לא רק במישור המשפטי

צביקה פוגל: ההערה ברורה

צביקה פוגל:  יש לכם הרבה עבודה

איגי פז: לכולנו

צביקה פוגל: להוביל תהליכים כל כך מהירים עכשיו כדי לחזק את הכוחות הפועלים בשטח על בסיס חקיקה ראשית

צביקה פוגל:  אני מקווה שלא נצטרך להידרש לחקיקות אחרות, אבל אנחנו צריכים להיות מוכנים גם לאפשרות האחרת

צביקה פוגל:  אני מקווה שזה ברור לכם

צביקה פוגל:       המרכז למקומות קדושים, יש פה נציג? אין

מאיר פרוש: שלחו למרכז למקומות הקדושים? מה הם ענו?     

לאה גופר: שזה לא בתחום אחריותם

ישראל אייכלר: ממתי ההילולה בל"ג בעומר לא בתחום אחריותם? זה אמירה חשובה מאוד

צביקה פוגל: זה משאיר פחות גורמים אחראיים

צביקה פוגל:  זה בסדר, הרב אייכלר, אנחנו נסתדר עם מה שיש, לא עם מה שאין

צביקה פוגל:  מנצחים עם מי שיש

צביקה פוגל:       בבקשה, משרד התחבורה והבטיחות בדרכים

רן שדמי: אני מנהל הרשות הארצית לתחבורה ציבורית במשרד התחבורה

רן שדמי:  קודם כל משרד התחבורה אחראי על מערך ההיסעים

רן שדמי:  בגדול, אנחנו אחראים על שלושה מרכיבים: הפעלת הקווים הארוכים ממרכז הארץ ומצפון הארץ להר, מערך השאטלים מהחניונים שסביב ההר להר, וכמובן את מכירת הכרטיסים מראש גם של מפעילי התחבורה הציבורית וגם של חברות ההיסעים מחניוני הרכב הפרטי והחניונים שבהם חונים חברות ההיסעים אל ההר

רן שדמי:      כמו אחרים, גם לנו הצורך במתווה מאושר, מדויק וברור

רן שדמי:  הוא דחוף ואנחנו מבינים שבשבוע הבא הוא יוצג לנו, כך שנוכל להמשיך בהיערכות שלנו בצורה יותר מדויקת

רן שדמי:  אנחנו כבר התחלנו להיערך גם לפי עבודת המטה שיש לנו גם משנים קודמות, גאנט עבודה מסודר

רן שדמי:  היה לנו סדרת פגישות גם בתוך המשרד עם השרה, עם המנכ"ל, עם מנכ"ל המשרד לירושלים וכמובן עם אגף התנועה שאנחנו עובדים איתם בשיתוף פעולה מלא

רן שדמי:  הערנו את ההערות שלנו גם להפקות הלקחים, הדברים לשימור ושיפור שהיו בשנה שעברה

רן שדמי:  כמובן הנושא המרכזי שהערנו לגביו זה נושא חוויית הנוסע במהלך הנסיעה, שברגע שהוא ייצא מנקודת המוצא, הוא צריך להגיע להר עם שהייה של דקות ספורות, אם בכלל, בנקודות הוויסות

רן שדמי:  יש לזה משמעות מבחינתנו גם כמובן בחוויית הנוסע וגם מול הנהגים, עם מפעילי התחבורה הציבורית, שנהג יכול להגיע להר והוא צריך לעמוד בתקנת מנוחה, 168, והוא יכול להיות בהר אבל אנחנו לא נוכל להיעזר בו לנסיעה בחזרה מההר כי הוא כבר שעה במהלך הנסיעה אל ההר שעות רבות ואנחנו בעצם צריכים להקפיץ נהגים נוספים בשביל שיבצעו את הנסיעה במקומו

רן שדמי:      עם הפרויקטור כפי שיוסי אמר, נקבעה ישיבת עבודה לשבוע הבא ואנחנו מקווים שבמהלכה אנחנו נקבל את המתווה

רן שדמי:  קיימנו כבר ישיבות עבודה גם עם המפעילים, גם עם רכבת ישראל וגם עם מי שאמור לבצע עבורנו את מכירת הכרטיסים

רן שדמי:  אנחנו מחכים לעבוד עם חברת ההפקה שיכינו את התשתיות ואת החניונים, עם הפרויקטור שישמע את ההערות והעמדות שלנו לגבי תוכנית העבודה בקשר למתווה

רן שדמי:  כפי שאמרתי, התחלנו את ההיערכות עם כל הגורמים ששותפים בהצלחת האירוע

צביקה פוגל: מהניסיון שיש לך ולמשרד משנים קודמות, אנחנו בכיוון לשפר, ליישם לקחים או שאנחנו עדיין תקועים? אני מבין שהמתווה חסר, אבל יש לך מול מה להתייחס, מול 2022

רן שדמי: אז אני אומר, ביחס ל-2022 בסך הכול המבנה התפעולי הכללי כשאני מסתכל בראייה של משרד התחבורה עם המיקומים של החניונים והחניון בפרוד, זה היה טוב

רן שדמי:  זה עבד מבחינתנו בצורה טובה ובטוחה

רן שדמי:  הצגנו את הבעיות של משך זמן ההגעה להר שהיה ארוך מאוד

רן שדמי:  הצענו את ההצעות לשיפור שלנו במקרה הזה ואני מקווה שזה ייושם

רן שדמי:  הצגנו את הנקודות שבהן היו בעיות בחניונים עצמם, הצללה, שירותים, מים, תחזוקת חשמל שהיה איזה נפילת חשמל שם, אבל בסך הכול המודל התפעולי הוא היה מבחינתנו נכון ויש נקודות לשימור ולשיפור שכל מי שצריך מכיר אותן

צביקה פוגל: יש לכם נציג שעובד בתור קצין מטה של הפרויקטור?     

רן שדמי: יש לנו

רן שדמי:  גם יושב פה גולן, מנהל אגף היישום שלנו ויש לנו גם פרויקטור חיצוני שעובד עם כל הגורמים

רן שדמי:  אנחנו נהיה ערוכים גם השנה לבצע את המשימות שלנו

ישראל אייכלר: יש לך אמירה על מה שהיה, שהפכו את משרד התחבורה וחברות האוטובוסים למתקני כליאה לאנשים חפים מפשע?     

רן שדמי: אמרתי בתחילת דבריי שמשך זמן הנסיעה שלקח להגיע להר, מבחינתנו זה היה בעייתי גם מבחינת חווית הנסיעה וגם מבחינת המפעילים והנהגים

רן שדמי:  אני לא משתמש במילים שאתה השתמשת

ישראל אייכלר: אבל זה מה שהיה

ישראל אייכלר:  אני חושב שמאז קום המדינה, אדוני היושב-ראש, לא היה דבר כזה שמשרד התחבורה וחברות התחבורה הפכו למתקני כליאה

ישראל אייכלר:  לא יאומן

ישראל אייכלר:  שעות

צביקה פוגל: אל תנסו להתמודד עם הדמיון של חבר הכנסת אייכלר

צביקה פוגל:  זה לא יעזור לכם

צביקה פוגל:  הבנתי

צביקה פוגל:       מישהו נוסף ממשרדי הממשלה מרגיש שיש לו משהו לתרום לדיון הזה כדי שנהיה מוכנים טובים יותר לאירוע הזה? יש מישהו ממשרד ראש הממשלה, מל"ל, שרוצה לומר משהו? אוקיי, בבקשה אדוני

רפאל גולני: אני מנהל אגף שעת חירום של משרד הבריאות

צביקה פוגל: שנייה רגע לפני שאתה ממשיך

צביקה פוגל:  רט"ג פה? אז אני אשמח לשמוע אותך גם

צביקה פוגל:  בבקשה, כן

רפאל גולני: אני רוצה להתייחס לפן המבצעי מעבר למה שברכה אמרה לגבי הפן של בריאות הציבור

רפאל גולני:  קודם כל המענה הרפואי מתבסס על מספר מעגלים

רפאל גולני:  אכן מד"א מנהל את האירוע מבחינתנו של כל הגופים שנמצאים בשטח

רפאל גולני:  הוא מנהל את זה גם בפן של ההכנות וגם בפן של הביצוע ועל זה כבר דובר

רפאל גולני:  אחד הלקחים שעלה גם בפעמים הקודמות, שזה לא עבד בצורה טובה ואני לא נכנס למה, מי ומו, הרבה בעיות אגו וסיפורים אבל אני מקווה שהפעם אנחנו נעשה את זה כמו שצריך וזה יתנהל כמו שצריך

רפאל גולני:      המעגל השני שהוא חשוב לא פחות זה כמובן המוכנות של בתי החולים

רפאל גולני:  אנחנו מכניסים את בתי החולים גם מבחינת אימונים ותרגילים, ומוכנות וכוננות לקליטה של נפגעים במידה ויהיו

רפאל גולני:       נושא נוסף שהוא מאוד קריטי וחשוב ועלה גם כן לקח מהפעם הקודמת זה נושא של צירי פינוי פנויים לטובת האמבולנסים שמפנים, כי יש נטייה להגדיר צירי פינוי ולאט לאט לאורך האירוע הם מתחילים להיסגר וזה יוצר בעיה לאמבולנסים שצריכים לפנות נפגעים במידה ויהיו

רפאל גולני:  אנחנו גם בנויים על פינוי מוסק

רפאל גולני:  כפי שנאמר פה על ידי צה"ל, אנחנו מבקשים לקדם את המסוק הצבאי גם הפעם לצפון לכיוון רמת דוד, וכמובן מתבססים גם על המסוק של מד"א

רפאל גולני:      מעבר לזה יש כמובן גם מעגלי שליטה החל מחמ"ל לאומי במשרד הבריאות שעובד לאורך כל האירוע, המשך בנציגים שלנו גם בחפ"ק של מד"א וגם בחפ"ק של משטרת ישראל בשטח, כך שאנחנו יכולים לנהל את זה בצורה טובה

רפאל גולני:  עד כאן

צביקה פוגל: תודה רבה על ההתייחסות החשובה הזאת

צביקה פוגל:      רשות הטבע והגנים, בבקשה

דני קורן: בוקר טוב, אני מרשות הטבע והגנים, מנהל מרחב גליל עליון

דני קורן:  רוב הדברים נאמרו

דני קורן:  הרט"ג פה נמצאת בשלושה כובעים: הכובע הראשון זה כובע התכנון

דני קורן:  עוד לפני ההילולה הקודמת כמו שאמרה חברתי, התב"ע אושרה

דני קורן:  יש ועדה ארכיטקטונית שמנהלת את ההיתרים

דני קורן:  ממליץ לכולם לתת גז כי בורמה א', לסדר אותה כמו שעושים עכשיו ברגע זה, קצת לסלול, קצת לשחק עם מצעים זה לא הפתרון

דני קורן:  יש פה דרך 14 מטר, כביש ראשי, מדרכות, תאורה, כל מה שצריך כדי לנהל את ההילולה עצמה ואת כל השנה

דני קורן:  האתר פועל כל השנה סביב השעון, אז זה דבר אחד

דני קורן:      דבר שני, בורמה ב' היא בתוך שמורת טבע

דני קורן:  היא לא נכנסה לתחום התכנון ויש כביש נוסף שאמור להיפרץ, שעוד לא יצאו לתכנון בכלל, שאמור להיכנס מאתר מקורות, מהכביש הראשי ולהגיע לאתר

דני קורן:  זה גם צריך להיכנס, לעשות, לבצע

דני קורן:  זה גם יתחום את השמורה

דני קורן:  לנו הייתה דרך אגב את ההילולה הכי טובה שנה שעברה כי כל הכוחות היו ערוכים ונשמעו לבקשתנו

דני קורן:  משטרת ישראל עזרה לנו עם מג"ב, נפרסו בשטחים הפתוחים

דני קורן:  הר מירון זה שמורה ענקית

דני קורן:  נפרסו בבית ג'אן, נפרסו בבית ספר שדה ולא נתנו לאנשים להיכנס בהליכה רגלית או עם ג'יפים, לפרוץ שערים ולהגיע להילולה

דני קורן:  זה מבחינתנו היה מעולה גם לטובת כיבוי אש

דני קורן:  היו פחות הדלקות בשטחים הפתוחים

דני קורן:  היה לנו רק חילוץ אחד

דני קורן:  היו שנים עם חילוצים מורכבים מאוד דרך אגב

דני קורן:  אנשים נכנסים לשטח, הולכים בלילה, נכנסים בסבך וצריך שלוש-ארבע שעות כדי להוציא אותם, אז שנה שעברה הייתה הילולה הכי טובה מבחינת רט"ג

דני קורן:       אין לנו לקחים, יש לנו רק דברים לשימור

דני קורן:  ההיערכות לא צריכה להיות ממוקדת רק באתר אלא כלפי השטחים הפתוחים

דני קורן:  כל עוטף הר מירון צריך לקבל התייחסות בעיקר בלילה

דני קורן:  לא רוצים לקבל הפתעות של פתאום 500 אברכים שמתחילים ללכת ברגל במקומות שהם לא מכירים ולחילוצים מורכבים או להיקלע לשריפות, עלייה ליב"א

דני קורן:  הדליקו שם מדורות, מהומות על הגדרות, דברים כאלה, דברים שהיו לנו

דני קורן:  זה לגבי התכנון

דני קורן:      לגבי מניעת אש, כל הדברים האלה, אנחנו עובדים מול כב"ה ישירות

דני קורן:  בהילולה עצמה אנחנו ת"פ של כב"ה, מסייעים באמצעים שיש לנו

צביקה פוגל: אתם מרכזים מאמץ של פקחים בימים האלה?     

דני קורן: מרכזים מאמץ, היערון שלנו לטובתם ואנחנו מטפלים בכל השטחים הפתוחים

דני קורן:  אם יש אירוע בפנים אנחנו לוקחים אחריות והם מנהלים אותנו כלפי חוץ

דני קורן:       הדבר האחרון זה שמירת טבע, שזה התפקיד המרכזי והליבה שלנו

דני קורן:  אין מה לעשות, הרשב"י נמצא במקום אחד היפים בארץ, רגיש מאוד

דני קורן:  נושא הביוב גם מדיר שינה מעינינו

דני קורן:  יש שני מיכלים שאני עשר שנים מכיר אותם, נמצאים בעיקול מירון

דני קורן:  אם רגע אחד לא תגיע הביובית לשאוב את זה, אנחנו בבעיה

דני קורן:  זה זורם לנחל מירון ומשם לכנרת

דני קורן:  יש שם קידוחים ויש לזה השפעות מאוד כבדות

דני קורן:  אנחנו שם כל ההילולה, אבל צריך לדחוף את כל הנושא הזה קדימה למימוש התב"ע

דני קורן:  זה הפתרון היחיד

דני קורן:  אני מניח שיהיה לכולם הרבה יותר קל אחר כך

דני קורן:  תודה

צביקה פוגל: אנחנו נקיים שם סיור

צביקה פוגל:  אני ארצה מאוד שתלוו אותנו ותראו לנו גם את הדברים מקרוב

צביקה פוגל:       הרב אייכלר, חבר הכנסת, יש לך שתי דקות אם אתה רוצה לומר משהו

ישראל אייכלר: אני רוצה לסכם את הדיון

צביקה פוגל: לא, אתה לא יכול לסכם, אתה יכול לומר את דעתך

צביקה פוגל:  הסיכום הוא שלי

ישראל אייכלר: אדוני היושב-ראש, אני רוצה להביע את דעתי לסיכום הישיבה הזאת כפי שאני רואה אותה

ישראל אייכלר:  כמובן שאת הסיכום של הוועדה יעשה היושב-ראש

ישראל אייכלר:  אני לא אתן שום סמכות ורשות למישהו לסכם במקום היושב-ראש, גם לא אצלי וגם לא אצלך

צביקה פוגל: מערכת היחסים בינינו תמשיך להיות טובה

צביקה פוגל:  תודה

ישראל אייכלר: מצוין

ישראל אייכלר:  אני רק רוצה לציין שאני ממש שמח שב-1 במרץ שיש לנו עוד חודשיים, התכנסה הישיבה הזאת והועלו כל הנושאים בצורה מנומסת אבל תמציתית מאוד

ישראל אייכלר:  אני רוצה באמת שהשנה הזאת התזה, הגישה היא להביא כמה שיותר אנשים בכמה שיותר שטחים נרחבים כדי שיוכלו לחזור כמה שיותר בשלום, בדיוק הפוך מהקונספציה שהייתה בעשורים האחרונים, לא רק בשנתיים האחרונות, להביא כמה שפחות אנשים כדי שיהיה כמה שפחות בעיות

ישראל אייכלר:  אם השר והפרויקטור יזכו לשיתוף פעולה ממשרד המשפטים ומהמשטרה ומכל האנשים הטובים שנמצאים פה, והם יעמדו בשטח, בשמש ובלילה וביום בל"ג בעומר, אני בטוח שברצון טוב אפשר יהיה למנוע את כל הדברים שציירתי בצורה לדעתי אמיתית בהתחשב במה שהיה לפני שנתיים

ישראל אייכלר:       העיקרון הראשון, אני מקבל מה שאמר היושב-ראש, שלא יהיו חלילה אסונות ושלא יהיה שום פגיעה בחיי אדם

ישראל אייכלר:  לא פחות חשוב מכך לאפשר את החיים עצמם

ישראל אייכלר:  אנשים שמגיעים לשם זה מאות אלפי אנשים שזה החיים שלהם באותו היום, להגיע למקום, להתפלל, לשמוח ולחזור בשלום

ישראל אייכלר:  שמשרד התחבורה באמת יעמוד על זה שאוטובוס, ומשרד התחבורה נועד לשרת את הנוסעים ולא לתפקידים אחרים שציינתי קודם

ישראל אייכלר:  אותו דבר לגבי משרד הבריאות והמשטרה

ישראל אייכלר:       גם היועצים המשפטיים, אני לא נכנס עכשיו למחשבה שיש לאנשים, שהיועץ המשפטי צריך להגיד תמיד "דובי לא לא"

ישראל אייכלר:  אני עובד עם היועצים המשפטיים שלנו בוועדה ואני חייב לציין, הם תמיד אומרים לי מה כן אפשר, וזה מה שאני רוצה מיועץ משפטי גם פה וגם בכל מקום, להגיד מה כן אפשר

ישראל אייכלר:  אם אתם תציעו הצעות בונות מה כן אפשר לעשות, גם את המסלולים וגם את התשתיות וגם כל הדברים שדיברו, בעזרת השם נעשה ונצליח

ישראל אייכלר:  תודה

צביקה פוגל: תודה רבה לחבר הכנסת הרב אייכלר על דבריו המלומדים

צביקה פוגל:       אדוני הפרויקטור, אם הגעת לכאן ועדיין לא הבנת מה מוטל על כתפיך, אני מקווה שעכשיו אתה מבין טוב יותר

יוסף דייטש: אחת לשעה אני עושה reset, מרענן

יוסף דייטש:  מתווספים דברים

ישראל אייכלר: זה עוד יכול לברוח

יוסף דייטש: 	הבנתי את מה שהתחיל פה שמוליק פיאמנטה לגבי לוחות הזמנים

יוסף דייטש:  שתבינו רק רגע, השר פרוש נכנס למשרד עם כל זה שכולם לא מבינים למה נכנסת לסיפור הזה

יוסף דייטש:  בשביל מה אתה, השר היחיד שאתה בא ואתה עוד מבקש גם לקחת אחריות ואתה עוד דורש להיות אחראי

יוסף דייטש:  עם כל המגבלה הזאת, שתבינו, הוא קיבל משרד ללא יועצת משפטית, ללא חשב, ללא כל הדברים האלה כשלקחו לו, שאבו

יוסף דייטש:  משרד אחד לקח לו את הכול והיו צריכים להקים את הכול

יוסף דייטש:  הצלחנו לקבל חשב למשרד

יוסף דייטש:  חשבת הגיעה רק בימים האחרונים

יוסף דייטש:  התקשרנו עם יועצת משפטית

יוסף דייטש:  יש אמנם את שירן אבל הצטרפנו עם יועצת משפטית, שרית דנה שאמורה ללוות אותנו

יוסף דייטש:  זה אושר בימים האחרונים

יוסף דייטש:  אני כפרויקטור אושרתי רק בשבוע שעבר ביום חמישי

יוסף דייטש:  שתבינו את לוחות הזמנים

יוסף דייטש:  עם כל זה עבדנו בחודש וחצי האחרונים בשביל לנסות להדביק, אבל יש דברים שלא יכולתי לעשות כי אין לי עדיין את הסמכות, אין לי את היכולת לעשות

יוסף דייטש:       לגבי ממה ששמוליק אמר, יש מתווה

יוסף דייטש:  נכון שהוא עוד לא הוצג למשטרה כי לא היה לי מפיק

יוסף דייטש:  אין לי מפיק

יוסף דייטש:  אני לא יכול לבוא להציג להם כשאין מי שיישם את מה שאני רוצה ליישם, אבל נקבע סיור עם המשטרה ליום ראשון הקרוב עם ממ"ז, עם הצוות שלהם כדי להציג את המתווה שלנו, להתחיל להניע

יוסף דייטש:  אני מקווה שעד יום ראשון יסתדרו הנושאים

יוסף דייטש:  נכון לרגע זה יש זימון

יוסף דייטש:  אנחנו רצינו להוציא זימון גם להצגת המתווה שלנו עם כל הגורמים במשרד ירושלים, אבל אתמול לא הוצאנו את הזימון בגלל מה שקרה, שהשר הוציא את המכתב שלו מחוסר, כך שהוא לא מקבל את האחריות וחוסר היכולת שלו לפעול, לכן גם עצרנו את הזימון הזה

יוסף דייטש:       אם זה לא יסתדר במהלך היום או במהלך ה-24 שעות הקרובות, אני אמליץ לשר בכל ליבי, תמשוך את ידך מהסיפור הזה, את תיכנס לזה, כי אם יסחבו אותנו עכשיו לתיקוני חקיקה ועד שיאשרו לנו, וצריך להוציא את זה וצריך להוציא את זה, ואנחנו יודעים מה זה נקרא כשמסדרונות הממשלה אומרים לך, כן, זה יסתדר מחר, נביא חוות דעת משפטית ופתאום אתה מגלה את עצמך שעברו שבועיים-שלושה ולא הסתדר

יוסף דייטש:  אנחנו היינו צריכים להתקשר עם יועצת משפטית כבר לפני חודש וזה קרה רק השבוע

יוסף דייטש:  זה רק כי, כן, זה צריך לתת את חוות הדעת שלו

יוסף דייטש:  אף אחד לא מבין את הדחיפות

מאיר פרוש: כולם עזרו אבל זה לוקח זמן

יוסף דייטש: זה לוקח זמן

יוסף דייטש:  אומרים לך אדוני, זה יסתדר מחר בבוקר

יוסף דייטש:  אתה מבין שהמחר בבוקר זה הכוונה בעוד ארבעה שבועות, שלושה שבועות

יוסף דייטש:  לאף אחד לא אצה הדרך וכאן מונה החול הולך ואוזל

יוסף דייטש:  לדובר שלנו יש אצלו מעין ספירת העומר, היום 68 יום להילולה, וכל יום שעובר, אני אומר לך, אני פחות ישן, לא רק אני, אני וכל הצוות פחות ישנים מפחד וחרדה מה הולך להיות

יוסף דייטש:  זה לא הולך להסתדר ב-24 שעות הקרובות

יוסף דייטש:  אני בכל אופן אגיד לשר, אני יותר לא יכול להמשיך בסיפור הזה בגלל כובד האחריות שאתה מבין, ואני אומר לך שעוד חלק גדול מהאנשים שישבו פה הם די עדינים לעומת מה שמוטל עלינו

יוסף דייטש:  הם באמת התנהגו בהגינות ובעדינות

יוסף דייטש:       לגבי נושא של חקיקה, אנחנו מריצים את זה

יוסף דייטש:  היועצת המשפטית שהצטרפה אלינו, שרית דנה

יוסף דייטש:  אחריות של גוף אחד להגיש את הנושא של הרישוי

יוסף דייטש:  מה שאמרה קרן פטל, היא צודקת

יוסף דייטש:  אימצנו את זה, אנחנו עושים את זה

יוסף דייטש:      לגבי הנושא של ציון הקבר, איך לנהל את ציון הקבר, עם סדרנים, סדרנים שלנו

יוסף דייטש:  הטמענו את זה

יוסף דייטש:  יש לנו את המתווה איך לעשות את זה

יוסף דייטש:      לגבי הנושא של ביצוע הרחבות דרכים, דרך חירום, דרך כוהנים, דרך בורמה, אני רק רוצה להסביר את מה שצביקי אמר ושהיה נראה כאילו שיש חילוקי דעות בינינו

יוסף דייטש:  יש דרך, דרך בורמה שאמורים לבצע אותה

יוסף דייטש:  זו דרך של הרחבה, 14 מטר כביש, מדרכות משני הצדדים, תאורה

יוסף דייטש:  זה לא משהו שיצליחו לעשות אותו השנה

יוסף דייטש:  זה גם תקציב של קרוב ל-30 מיליון שקל

יוסף דייטש:  להשנה יש לנו תקציב שקיבלנו ממשרד האוצר, שמבצעים את זה כבר, הרחבות כמו שאמר הנציג של רט"ג

יוסף דייטש:  זה הרחבות קוסמטיות, אבל בשביל להרגיע את דרישות הבטיחות של המשטרה שהן צודקות, אז אנחנו צריכים לבצע תיקונים

יוסף דייטש:  מבוצע

יוסף דייטש:  דרך הכוהנים יצאה לביצוע וכאן אני חייב להגיד שהמועצה, קרן וכל הצוות שלה התגייסו, הכול בשביל להוציא לנו את ההיתר להרחבת דרך הכוהנים ממש בימים האלה

מאיר פרוש: דרך הכוהנים, הכוונה לדרך החירום

יוסף דייטש: יש דרך חירום/דרך הכוהנים

יוסף דייטש:      נושא הביטוח חייב טיפול מיידי כי כמו שאמרה קרן, אין שום גוף שמוכן לבטח את הנושא הזה של מירון

יוסף דייטש:  כל אחד בורח

יוסף דייטש:  יכול לומר צביקי מה שהוא עבר בשנה שעברה עם הביטוח האישי שלו

יוסף דייטש:  אני עוד לא התחלתי לטפל

יוסף דייטש:  רק שאלתי אותו מה עושים

יוסף דייטש:  הוא אמר לי, תדע לך, זוהי משימה שאם המדינה לא תיקח את זה על עצמה את הטיפול בביטוח, לא יוכל להיות

יוסף דייטש:  השר שלנו כבר פנה לשר האוצר

יוסף דייטש:  הוא כבר הוציא מכתב לפני כעשרה ימים, שבועיים

יוסף דייטש:      בנושא של משרד התחבורה אני רוצה לומר, אמנם אני עוד לא נפגשתי עד עכשיו עם משרד התחבורה, וכאן זה המילה גם להגיד לרן שהוא והצוות שלו, כי זה המקום היחיד שאני גם די מרגיש בטוח שנעשים בו דברים כמו שצריך

יוסף דייטש:  יש לו צוות מעולה

יוסף דייטש:  יש שם אנשים שהם עובדים יומם ולילה על המתווה הזה של מירון, לכן אני גם הזזתי את עצמי מבחינת לוחות הזמנים להיפגש עם משרד התחבורה, כי אני הרגשתי שרן והצוות שלו עושים את מה שצריך

יוסף דייטש:  רק אני אתן דוגמה

יוסף דייטש:  המבצע שלהם של פורים, הם מסיעים למעלה מ-230,000 איש באזור החרדי בלבד, אז כך שאני מרגיש שמה שרן והצוות שלו, וכמו שהוא אמר, יש לו פרויקטורים נהדרים, אם זה גולן ואם זה שלמה

יוסף דייטש:  יש לו אנשים נהדרים

יוסף דייטש:  בתחום הזה אני הרבה הרבה יותר רגוע כי אנחנו בידיים טובות, ואני מקווה שאני אוכל גם לעמוד לאחר ההילולה ולהגיד, אכן צדקתי בתחזית שלי לגבי משרד התחבורה

יוסף דייטש:      לגבי הנושא של ביוב, זה טופל

יוסף דייטש:  בשנה שעברה השיגו תקציב

יוסף דייטש:  דיברנו עם קרן

יוסף דייטש:  צריך לטפל על זה מערכתית בכל זה, זה לא להילולה, אבל ההילולה בשנה שעברה אני יודע שצביקי השיג תקציב מסוים בשביל להסדיר את זה, הגדלה של החיבור לכפר שמאי

יוסף דייטש:  השנה אנחנו גם כן נאמץ את זה כנראה

יוסף דייטש:  זה נעשה אבל העלינו את זה בפגישה עם קרן ובמועצה, ואני מקווה שאנחנו בעזרת השם נצא להילולה שמחה ובטוחה ותעזרו לנו שאנחנו נוכל באמת להסדיר את הכול שב-24 שעות הקרובות הרכבת תצא לדרך, כי אם לא, חבל לצאת לדרך בכלל

יוסף דייטש:  בשם השם נעשה ונצליח

צביקה פוגל: תודה רבה ליוסי דייטש

צביקה פוגל:       כבוד השר

מאיר פרוש: אין לי מה להוסיף למה שאמרתי בהתחלה ויוסי עכשיו השלים פרטים מסוימים

מאיר פרוש:  אני יכול רק לומר כך, לעת עתה ההודעה שלי לראש הממשלה היא שרירה וקיימת

מאיר פרוש:  אם לא יהיה לי את הסמכויות המתאימות ללא אפשרות של הפרעה או אפשרות לעכב, אני לא השר האחראי

צביקה פוגל: אני הרבה יותר אופטימי מכיוון שאני מכיר גם את השר, הרב מאיר פרוש, וגם אני מכיר את הגורמים האחרים

צביקה פוגל:  אף אחד לא ירצה לקחת את האחריות ואם יש אחד שמוכן לקחת אותה, יתנו לו אותה עם כל הכבוד וזה בסוף יקרה

צביקה פוגל:       אני רוצה להודות לכם על הנכונות להגיע לכאן ולפרוס את הדברים כמו שצריך

צביקה פוגל:  כמה דברים לסיכום

צביקה פוגל:  יוסי, האחריות שמוטלת עליך היא מאוד גדולה

צביקה פוגל:  אתה אחראי על העניין הזה

צביקה פוגל:  אני רוצה להמליץ לך שלוש המלצות, האחת, תנצל את הוועדה בראשותי לכל דבר שאפשר

צביקה פוגל:  אנחנו נעשה סיור ואנחנו נעשה גם דיון מעקב אחרי הדברים שנדברו כאן והועלו כאן

צביקה פוגל:       הדבר השני, אני ממליץ לך לבנות מטה לידך על בסיס המשרדים שדיברנו איתם: נציג של משרד התחבורה והבטיחות, נציג של משרד הבריאות, נציגים של המשרדים הרלוונטיים שיהיו קציני המטה שלך, שיהיו לידך כי בסוף האחריות עליך

צביקה פוגל:  אתה לא יכול לעשות אותה לבד

צביקה פוגל:  אתה צריך לידך אנשים שיעזרו לך

יוסף דייטש: אני רוצה רק לומר שלידי נמצא גם מנכ"ל המשרד לירושלים ומסורת, אסף יזדי, שמאז שהוא הצטרף אלינו הוא גם הפסיק לישון בלילה, אז ברור שכשאתה אומר שהאחריות היא עליי, אני מרגיש די בטוח

יוסף דייטש:  אמרתי את זה אתמול בלילה בשיחה לאסף, כשאסף יהיה מאחוריי והשר מאחורינו והיועצות המשפטיות שלנו והחשבת של המשרד

יוסף דייטש:  אני מרגיש שזה דבר שניתן ליישם אותו וניתן לעשות אותו

יוסף דייטש:  רק תשחררו אותנו, תנו לנו להתחיל לעבוד

צביקה פוגל: אני קראתי לך לפה רק לשעתיים

צביקה פוגל:  אסף, אני בטוח שאתה תדע לעזור לו במקומות שצריך

צביקה פוגל:       המלצה שלישית ואחרונה לך, יוסי, תאמץ קצת את צביקי טסלר

צביקה פוגל:  מטאטא חדש כמוך הוא מטאטא טוב, אבל מטאטא ישן כמוהו יודע איפה הלכלוך, אז אני ממליץ להשתמש ביכולות שלו

צביקה פוגל:      אני מודה מאוד לצוות שהכין לי את הדיון הזה

צביקה פוגל:  בהזדמנות הזאת, לאה, בהצלחה

צביקה פוגל:  יש לנו מנהלת ועדה חדשה שתעזור לנו

צביקה פוגל:       מתווה כמה שיותר מהר

צביקה פוגל:  את זה ברור לחלוטין צריך לפרסם, שכל הגורמים ידעו, גם אנחנו כדי שנוכל לעזור לכם

צביקה פוגל:       לסיכום, תיראו, האומנות של כולנו בסופו של דבר, לא רק שלי כיושב-ראש הוועדה ומי שמסכם את העניין, אלא של כולנו באמת זה הצורך למצוא את האיזון בין הביטחון וחיי אדם מצד אחד, ומצד שני הרצון שהאירוע הזה יהיה רב משתתפים, אבל רב משתתפים שמחים שמסיימים גם את האירוע בשמחה

צביקה פוגל:  אנחנו כוועדה נבחן את זה בהיבט של קיבולת, עד כמה באמת האתר מסוגל לספוג באותו זמן של האירוע, כמה משתתפים שיכולים להיכנס שמחים ולצאת שמחים

צביקה פוגל:  זה האיזון בסופו של דבר

צביקה פוגל:  בשביל זה יש פה את כל הגורמים שיעזרו לנו לקבל את ההחלטות

צביקה פוגל:  אנחנו ניכנס גם לעניין החקיקה במקומות שנוכל לעזור גם בעניין הזה

צביקה פוגל:  ניתן את מה שצריך

צביקה פוגל:       באמת תודה רבה שבאתם לכאן

צביקה פוגל:  ניפגש בדיון המעקב ובסיור בשטח